Big Bad Wolf teruskan sumbangan kepada masyarakat walau alami kerugian akibat banjir

Big Bad Wolf Books hari ini berikrar untuk menderma buku melalui inisiatif program kemasyarakatan jangka panjangnya walaupun mengalami kerugian puluhan ribu akibat banjir yang melanda gudang BookXcess di Shah Alam.Menurutnya, ia adalah satu cara untuk menyumbang semula kepada masyarakat, terutama kepada mereka yang terjejas akibat banjir.Sumbangan buku itu akan diagihkan kepada 2,000 komuniti mencakupi tadika hingga perpustakaan sekolah, selain keluarga yang kurang berkemampuan dan rumah anak yatim.Tiga minggu lalu, gudang BookXcess di Shah Alam kehilangan jutaan buku akibat banjir yang melanda bangunan seluas 200,000 kaki persegi itu.Bagaimanapun, pengasasnya Andrew Yap berkata pengalaman ditimpa bencana itu telah mencetuskan keinginan dalam dirinya untuk memberi lebih banyak sumbangan kepada masyarakat, terutama selepas melihat kanak-kanak dari kawasan kejiranan yang datang ke gudang itu untuk menyelamatkan buku-buku yang masih boleh digunakan.Beliau turut menambah kejadian itu telah memberikan pengalaman traumatik kepada pasukannya dan mengingatkan beliau tentang misi untuk menyumbang semula kepada masyarakat.“Misi kami adalah untuk sentiasa memperkasa dan memberi inspirasi kepada rakyat Malaysia dengan menjadikan buku boleh diakses oleh semua orang. Kami telah memberi tumpuan untuk mencipta generasi baru pembaca dan meningkatkan usaha celik Bahasa Inggeris, dan membantu dalam meningkatkan peluang hidup mereka,” katanya.Big Bad Wolf Books memulakan inisiatif tersebut awal minggu ini di mana ratusan buku disumbangkan kepada keluarga mangsa banjir di sekitar Shah Alam, salah satu kawasan yang paling teruk terjejas di Selangor.Bagaimanapun, Yap berkata lebih banyak sokongan dan sumbangan diperlukan untuk menjayakan misi tersebut.“Setiap sumbangan akan disalurkan kepada misi ini. Tiada istilah derma yang terlalu kecil atau terlalu besar.“Oleh itu, kami jemput semua orang untuk menyertai kami dalam menderma kepada seluruh masyarakat. Jika syarikat atau individu dapat memberikan ikrar komitmen sebanyak RM3,500, ia akan sangat membantu dalam usaha menyumbang ratusan buku bagi mengisi perpustakaan dan membantu orang ramai dengan cara yang tidak ternilai harganya,” katanya.Big Bad Wolf Books juga akan mengadakan jualan buku dalam talian “Big Bad Comeback” dari 14 hingga 23 Januari ini.


RM10 bilion boleh diselamatkan daripada kebocoran sistem perolehan kerajaan, kata Anwar

Perdana Menteri Anwar Ibrahim berkata negara boleh melakukan penjimatan sehingga RM10 bilion daripada kebocoran yang berlaku dalam sistem perolehan kerajaan.
Anwar yang juga menteri kewangan berkata kebocoran boleh dihentikan sekiranya amalan rasuah dibanteras di semua peringkat termasuk mengubah cara lama iaitu tanpa campur tangan politik atau kepentingan peniaga besar dalam perolehan kerajaan.
"Kita mengalami kebocoran yang tinggi.  Belum dua bulan (saya) di Kementerian Kewangan sudah kenal pasti RM3 bilion hingga RM4 bilion yang boleh diselamatkan," katanya  ketika berucap pada majlis Dialog Belanjawan 2023 bertema ‘Membangun Malaysia Madani’ di Putrajaya hari ini.
Turut hadir ialah dua Timbalan Menteri Kewangan Ahmad Maslan dan Steven Sim Chee Keong, Ketua Setiausaha Negara Mohd Zuki Ali dan Timbalan Ketua Setiausaha Perbendaharaan  Johan Mahmood Merican.
Anwar berkata daripada pengalamannya, ketirisan dapat dikurangkan sekiranya hal-hal perolehan diserahkan kepada pihak yang berupaya dalam isu seperti banjir atau pembelian senjata.
"Biarkan urusan (perolehan) untuk tentera udara, laut dan darat dipertanggungjawabkan mengusulkan jenis barangan terbaik, dan runding antara kerajaan tanpa campur tangan dari politik atau kepentingan peniaga," katanya.
Sementara itu, Anwar berkata pendekatan dalam Bajet 2023 seharusnya adalah untuk memulihkan keyakinan pelabur domestik dan luar negara serta mempercepatkan kelulusan pelaburan.
Memberikan contoh satu usul untuk memperkenalkan ladang organik oleh sebuah syarikat yang mengambil masa dua tahun mendapat kelulusan, Anwar berkata perkara seperti itu perlu dihentikan kerana ekonomi hijau merupakan keutamaan untuk kemampanan ekonomi.
"Keupayaan memberi kelulusan harus lebih pantas dan ketua-ketua jabatan dipertanggungjawabkan sepenuhnya sekiranya berlaku kelewatan dan berdepan tindakan kerana menjejaskan ekonomi negara," katanya.
Semakan semula Bajet 2023 akan dibentangkan pada 24 Februari ini di Dewan Rakyat.


Balu, 2 remaja dibebaskan pertuduhan bunuh CEO Cradle Fund

Mahkamah Tinggi Shah Alam hari ini membebaskan balu CEO Cradle Fund Nazrin Hassan dan dua dua remaja yang dituduh membunuh beliau empat tahun lalu.Karim membuat keputusan itu selepas mendapati pihak pendakwaan gagal menimbulkan kes prima facie di akhir kes pendakwaan terhadap ketiga-tiga tertuduh.Beliau berkata mahkamah mendapati bahawa keadaan tidak menunjukkan pelakuan tertuduh dan dua kanak-kanak itu (kini berumur 19 dan 16 tahun) mendatangkan kecederaan sehingga menyebabkan kematian mangsa.Beliau turut berkata pihak pendakwaan juga gagal membuktikan pada masa yang dikatakan dalam pertuduhan berlakunya pembunuhan.“Mahkamah mendapati pihak pendakwaan gagal membuktikan kes prima facie terhadap tertuduh (Samirah) dan kanak-kanak 1 dan kanak-kanak 2. Oleh itu tertuduh, kanak-kanak 1 dan kanak-kanak 2 dilepas dan dibebaskan atas tuduhan membunuh,” katanya.Samirah Muzaffar serta dua remaja lelaki yang masing-masing berusia 19 dan 16 tahun didakwa membunuh Nazrin, 47, di sebuah rumah di Mutiara Damansara antara 11.30 malam, 13 Jun 2018 dan 4 pagi 14 Jun 2018.Seorang lagi warga Indonesia yang masih bebas Eka Wahyu Lestari turut didakwa bagi pertuduhan yang sama.Perbicaraan kes yang bermula pada 6 September 2019 itu ditutup pihak pendakwaan pada 14 Februari selepas memanggil 57 saksi.


‘Mahkamah bukan kedai kopi’, hakim ingatkan Najib tidak hadir prosiding

Panel hakim Mahkamah Rayuan hari ini mengingatkan bekas perdana menteri Najib Razak bahawa mahkamah bukan kedai kopi susulan ketidakhadirannya dalam prosiding hari ini.Panel hakim dipengerusikan Abdul Karim Abdul Jalil itu menegur peguam Harvinder Singh Sidhu dan seorang penjamin mewakili Najib yang hadir pada prosiding hari ini.Terdahulu, panel mendengar penjelasan peguam yang memohon penangguhan bagi pendengaran bukti baru dan penyampaian keputusan kes dijadualkan esok, memberikan alasan Najib menjadi kontak rapat dengan individu positif Covid-19.Bagaimanapun, penjamin dan pembelaan Najib tidak dapat menjawab soalan panel hakim mengenai ketidakhadiran beliau hari ini.“Tarikh perbicaraan hari ini telah pun dimaklumkan, dan penjamin telah dimaklumkan.“Kita boleh membatalkan jaminan (RM2 juta) dan keluarkan waran tangkap atas ketidakhadiran Najib hari ini.“Anda sendiri (penjamin) tidak tahu Najib tiada di sini. Anda hanya meneka.“Ini bukan kedai kopi, ini mahkamah, jangan main teka-teka sahaja,” kata Karim seperti dilaporkan Malaysiakini.Karim turut mengingatkan Harvinder bahawa lebih banyak bukti perlu dikemukakan berbanding hanya penjelasan lisan bagi menyokong alasan ketidakhadiran Najib.Panel hakim turut menolak permohonan peguam untuk menangguhkan perbicaraan bagi permohonan bukti baru hari ini sekali gus mengarahkan perbicaraan disambung semula pada pukul 12.30 tengah hari ini melalui zoom.Karim juga mengingatkan pasukan pembelaan bahawa tarikh penyampaian keputusan bagi rayuan Najib dalam kes SRC akan diteruskan esok, sementara menunggu keputusan permohonan bagi mengemukakan bukti baru.Pada Julai tahun lalu, Najib disabitkan tujuh pertuduhan pecah amanah (CBT), pengubahan wang haram dan salah guna kuasa berhubung dana RM42 juta SRC International.Beliau bagaimanapun membuat rayuan atas sabitan pertuduhan dan hukumannya dan dibenarkan penangguhan hukuman sehingga rayuannya selesai.Mahkamah Rayuan menetapkan penyampaian keputusannya esok bagi membatalkan sabitan hukuman penjara 12 tahun dan denda RM210 juta berhubung kes tersebut.


Data syarikat dari SSM ditawar untuk jualan dalam talian

Profail sekitar 1.4 juta syarikat di Malaysia ditawarkan untuk jualan dalam talian di forum penggodam sehari selepas pihak berkuasa menafikan pencerobohan data besar-besaran melibatkan Lembaga Hasil Dalam Negeri (LHDN).Seorang pengguna berkata data tersebut dikeluarkan daripada Suruhanjaya Syarikat Malaysia (SSM) termasuk beberapa profail syarikat yang mengandungi butiran pengarah dan pemegang taruh syarikat.“Kami menjual data SSM ROC,” kata sebuah hantaran dalam forum tersebut.“Jika anda sedang cari 8 juta data bagi ROB, jangan segan-segan mesej kami.”Menurut hantaran tersebut, data itu ditawarkan dengan harga 0.3 bitcoin bagi pemberli perseorangan dan 1 bitcoin “jika anda kroni (disilang) pemilik www.ssm-einfo.my (dan kami tutup/henti jual data ini)”.0.3 bitcoin adalah bersamaan dengan RM52,400.Perkara tersebut adalah susulan dakwaan seorang pakar IT dalam ciapan Twitter yang mengatakan empat juta data peribadi warga Malaysian yang disimpan Jabatan Pendaftaran Negara (JPN) dilihat telah ditawarkan untuk jualan online dengan harga sekitar RM35,000.Adnan Shukor turut berkongsi tangkap layar menunjukkan penjual tersebut menawarkan data yang dibocorkan melalui salah satu dari 10 agensi kerajaan yang menggunakan platform perkongsian myIDENTITY di mana data dari JPN dikongsi.Menerusi tangkap layar tersebut, penawaran data itu termasuk sejumlah 32GB data dalam 19 fail mengandungi maklumat mereka yang lahir antara 1979 dan 1998, dengan butiran seperti alamat, nombor telefon dan gambar.Ia juga turut menawarkan butiran kaum, agama dan nombor kad pengenalan.Polis juga membuka kertas siasatan berhubung dakwaan tersebut mengikut Seksyen 4(1) Akta Jenayah Komputer 1997.Dalam pada itu, LHDN menafikan sebarang kebocoran data peribadi, sambil menambah pihak mengesali dakwaan tersebut di mana ia boleh menghilangkan kepercayaan awam terhadap keselamatan maklumat dan data pengguna.


Najib mohon ketepi injunksi mareva berhubung pelupusan aset

Bekas perdana menteri Najib Razak memfailkan permohonan untuk mengetepikan injunksi mareva yang diperoleh 1Malaysia Development Berhad (1MDB) dan satu daripada anak syarikatnya untuk menghalangnya daripada melupuskan atau mengurangkan nilai mana-mana asetnya di Malaysia sehingga AS$681 juta.Najib, 69, memfailkan permohonan itu melalui peguamnya Tetuan Shafee & Co, Jumaat lepas.Semasa prosiding di Mahkamah Tinggi semalam, Pesuruhjaya Kehakiman Atan Mustaffa Yussof Ahmad menetapkan 6 Mei untuk mendengar permohonan ahli Parlimen Pekan itu dan melanjutkan injunksi itu sehingga perbicaraan.Peguam dari firma guaman Rosli Dahlan Saravana Partnership, yang mewakili 1MDB, ketika dihubungi, mengesahkan perkara itu.Pada 8 Februari, Atan Mustaffa membenarkan permohonan ex-parte (sebelah pihak) bagi injunksi mareva oleh 1MDB dan Global Diversified Investment Company Limited (dahulunya dikenali sebagai 1MDB Global Investments Limited), yang masing-masing merupakan plaintif pertama dan kelima, dalam saman 1MDB terhadap Najib dan beberapa orang lagi.Injunksi tersebut juga mengehadkan Najib mengeluarkan wang tidak melebihi RM100,000 sebulan yang diperlukannya untuk perbelanjaan sara hidup serta perbelanjaan guaman.Bagaimanapun, sekiranya beliau memerlukan lebih daripada jumlah itu, beliau perlu mendapatkan kebenaran bertulis daripada peguam 1MDB dan Global Diversified.Injunksi mareva adalah perintah menghalang seseorang daripada melupuskan harta sementara menunggu penyelesaian tindakan undang-undang.Perintah itu juga menyatakan, Najib mesti membuat pendedahan secara bertulis kepada 1MDB dan Global Diversified berhubung asetnya sehingga pada nilai AS$681 juta, sama ada di dalam atau di luar negara, sama ada di bawah namanya sendiri atau tidak, dan sama ada milikan secara tunggal atau secara bersama defendan lain.Beliau dikehendaki memberikan nilai, lokasi serta segala maklumat aset dan maklumat itu perlu disahkan melalui suatu afidavit dan disampaikan kepada peguam plaintif pertama dan kelima.Sekiranya keseluruhan nilai bebas daripada gadaian atau apa-apa sekuriti asetnya di negara ini melebihi AS$681 juta, Najib boleh mengalihkan atau melupuskan aset itu asalkan jumlah nilai tanpa beban kekal berjumlah tidak kurang daripada AS$681 juta.Perintah itu juga menyatakan bahawa mana-mana individu dalam prosiding itu atau sebaliknya, yang dimaklumkan mengenai perintah berkenaan tidak seharusnya membantu atau membenarkan pelanggaran perintah, dan mereka boleh dikenakan tindakan menghina mahkamah jika berbuat demikian.Dalam saman itu, 1MDB, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified selaku plaintif manakala Najib, Terrence Geh Choh Heng (bekas Pengarah Kewangan 1MDB), Jasmine Loo Ai Swan (bekas peguam 1MDB), Casey Tang Keng Chee (bekas pengarah eksekutif 1MDB), Vincent Beng, Radhi Mohamad (ketua pegawai operasi 1MDB) dinamakan sebagai defendan.Turut dinamakan sebagai defendan ialah Kelvin Tan Kay Jim (bekas pengarah pelaburan) dan Nik Faisal Ariff Kamil (bekas ketua pegawai eksekutif SRC International Sdn Bhd).Saman AS$8 bilion itu adalah satu daripada 22 saman sivil yang difailkan untuk menuntut lebih AS$23 bilion bagi pihak 1MDB dan bekas anak syarikatnya, SRC International terhadap beberapa individu yang didakwa terlibat dalam skandal kewangan itu.


Peguam Najib diingat tidak ulangi poin telah dibangkitkan

Hakim Mahkamah Rayuan Abdul Karim Abdul Jalil mengingatkan peguam Najib Razak agar tidak mengulangi poin yang sama dalam pendengaran rayuan bekas perdana menteri itu terhadap tuduhan menyalahgunakan RM42 juta dana SRC International Sdn Bhd.Hakim Abdul Karim meminta peguam Harvinderjit Singh untuk meringkaskan penghujahannya kerana banyak poin telah dikemukakan pada hujahan sebelum ini yang dibentangkan oleh peguam Muhammad Shafee Abdullah.“Anda mengulanginya lagi dan lagi. Adalah lebih baik anda gunakan ia untuk kaitkan dengan kes pecah amanah (CBT) terhadap Najib. Daripada anda bangkitkan di hadapan kami yang telah dihujahkan oleh Shafee. Sila beri penerangan yang jelas kepada kami.“Sebenarnya anda mengulanginya. Saya tahu anda mahu menekankan perkara itu kepada kami. Tetapi ini adalah Mahkamah Rayuan. Lebih baik fokus kepada perkara lain,” kata hakim Abdul Karim.Harvinderjit kemudian menyambung penghujahannya. Hakim Abdul Karim mengetuai pendengaran rayuan Najib itu bersama hakim Has Zanah Mehat dan Vazeer Alam Mydin Meera.Terdahulu, Harvinderjit berhujah bahawa pihak pendakwaan telah memilih untuk mendakwa Najib bagi CBT berkaitan dana SRC International berjumlah RM42 juta apabila penyiasat mengeluarkan notis merah untuk menahan tiga yang lain atas kesalahan itu.Beliau berkata Suruhanjaya Pencegahan Rasuah Malaysia (SPRM) telah meminta Interpol mengeluarkan notis merah kepada bekas Pengarah SRC Suboh Md Yassin, bekas ketua pegawai eksekutif (CEO) SRC Nik Faisal Ariff Kamil dan seorang lagi individu dikenali sebagai Redzuan Adam Shah.“Pada bulan Jun atau Julai 2018, notis merah telah dikeluarkan terhadap ketiga-tiga individu itu atas CBT berjumlah RM50 juta.“Setelah ketetapan itu, pihak pendakwaan tiba-tiba memutuskan untuk mendakwa Najib,” katanya dan menambah ketiga-tiga mereka dikatakan telah melarikan diri ke luar negara selepas pilihan raya umum, 9 Mei 2018.Hakim Abdul Karim kemudian mencelah, “pihak pendakwaan mempunyai budi bicara untuk berbuat demikian”.Harvinderjit juga berkata Suboh dan Nik Faisal diberi kuasa sebagai penandatangan bagi SRC dan Gandingan Mentari Sdn Bhd (GMSB) bukannya Najib.Pada 28 Julai tahun lepas, Mahkamah Tinggi Kuala Lumpur menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah atas tiga pertuduhan pecah amanah jenayah (CBT), tiga pertuduhan pengubahan wang haram dan satu pertuduhan menyalahgunakan kedudukan membabitkan RM42 juta dana milik SRC International.Prosiding rayuan bersambung.


Maybank gagal cabar notis taksiran LHDN

Malayan Banking Berhad (Maybank) gagal untuk mencabar notis taksiran kurangan yang dikemukakan kepadanya oleh Lembaga Hasil Dalam Negeri (LHDN) bagi tahun 2014 hingga 2017.Panel tiga hakim Mahkamah Persekutuan yang diketuai Ketua Hakim Negara Tengku Maimun Tuan Mat menolak permohonan semakan kehakiman bank tersebut, mengesahkan keputusan Mahkamah Rayuan sebelum ini.Peguam LHDN Hazlina Hussain menhujahkan tidak wujud elemen tidak sah, kesalahan undang-undang dan keadaan luar biasa yang membolehkan permohonan semakan kehakiman, memetik contoh dalam kes sebelum ini.Maybank diwakili oleh peguam utama Palpanaban Devarajoo, termasuk S Saravana Kumar dan Ng Kar Ngai.Mahkamah juga mengarahkan Maybank untuk membayar keseluruhan cukai tertunggak dalam tempoh 30 hari daripada tarikh keputusan.


Penduduk pangsapuri Seksyen 13 Shah Alam kini 4 hari tanpa air, elektrik

Penduduk Pangsapuri Perdana di Seksyen 13, Shah Alam bergelut untuk membersihkan kawasan perumahan mereka selepas dilanda banjir kilat besar pada Sabtu.Kerja-kerja membersihkan kawasan yang terjejas akibat banjir menjadi sukar apabila sudah empat hari mereka hidup tanpa bekalan elektrik dan air.“Kami memang tiada makanan, mengharapkan bantuan luar sahaja,” kata seorang pekerja asing, Masud Alam kepada MalaysiaNow.Dia yang bekerja di Aeon Seksyen 14 Shah Alam tinggal di tingkat 1 di salah sebuah blok di pangsapuri itu bersama empat lagi rakannya.Air banjir naik dengan kedalaman kira-kira satu meter, sekali gus menenggelamkan semua rumah di tingkat bawah.Tinjauan MalaysiaNow mendapati Tenaga Nasional Berhad (TNB) berjaya memulihkan bekalan elektrik di sebahagian blok di pangsapuri itu.Penduduk pangsapuri menjemur karpet dan bantal selepas terkena air banjir.Ratusan kereta, motosikal dan basikal juga masih tersadai di parkir pangsapuri itu.Sumiati seorang warganegara Indonesia yang menetap di Malaysia selama sembilan tahun dan kini tinggal bersama enam lagi ahli keluarganya juga adalah antara mangsa banjir yang terkesan.Sumiati berkata, sudah empat hari rumahnya tidak mempunyai bekalan elektrik dan juga sumber air bersih.“Walaupun air sudah surut pada hari Ahad namun saya dan keluarga tidak dapat membersihkan rumah kerana tiada air untuk kami gunakan untuk membersih.“Saya terlalu sedih melihat rumah kotor dan barang-barang kebanyakannya rosak, menangis saya melihat keadaan rumah begini kerana selalunya rumah saya sentiasa dalam keadaan yang bersih,” katanya kepada MalaysiaNow.Dia berkata ramai yang datang memberikan bantuan kepada keluarganya namun barang-barang mentah seperti beras dan minyak belum dapat digunakan kerana tong gas dan tempat memasak mereka turut rosak.Mereka kini hanya mampu bergantung kepada bantuan makanan yang diberikan oleh sukarelawan dan orang ramai.“Saya bersyukur orang Malaysia semuanya baik hati, rakyat tak putus-putus berikan bantuan kepada kami.”Kerja-kerja pembersihan mula dilakukan penduduk Pangsapuri Perdana Seksyen 13, Shah Alam.Seksyen 13, Shah Alam antara kawasan yang teruk terjejas dalam banjir kali ini.Stadium Melawati Shah Alam turut terjejas akibat banjir itu.Sementara itu di Pangsapuri Servis Sri Acapella, air masih bertakung pada kedalaman empat meter di kawasan parkir bawah tanah.Bagaimanapun, usaha mengepam keluar air dilakukan penduduk dengan menggunakan beberapa pam kecil.Menurut seorang penduduk, lif tidak dapat berfungsi dan rata-rata penduduk dapat turun ke bawah.Seperti kebanyakan mangsa banjir lain, kegusaran Masud dan Sumiati ialah bagaimana mendapatkan barangan keperluan asas rumah.


Azalina letak jawatan sebagai penasihat khas PM

Azalina Othman Said menyerahkan surat peletakan jawatan sebagai penasihat khas undang-undang dan hak asasi manusia kepada perdana menteri, kata Pejabat Perdana Menteri (PMO) hari ini.
Dalam sebuah kenyataan, PMO berkata Perdana Menteri Ismail Sabri Yaakob menerima surat bertarikh 29 Ogos itu dengan notis sebulan seperti yang dimaklumkan dalam surat berkenaan.
"Notis sebulan diberikan bertujuan menyelesaikan kerja-kerja yang berkaitan dengan kakitangan beliau, namun dalam tempoh itu, Azalina tidak lagi bertugas di Pejabat Perdana Menteri kerana diberi cuti mulai 1 September sehingga tamat notis pada akhir September," tambahnya.
Ahli Parlimen Pengerang itu mencetuskan kecaman ramai selepas bulan lalu mencadangkan supaya Ismail menggantikan peguam negara kerana ia berada di bawah bidang kuasanya.
"Siapa jadi perdana menteri, dia mesti jadikan peguam negara orang dia,” katanya ketika menghadiri perhimpunan khas di mana beberapa pemberi ucapan bergilir mengecam keputusan Mahkamah Persekutuan 23 Ogos lalu untuk menghantar bekas perdana menteri Najib Razak ke penjara selepas gagal dalam rayuan kes penyelewengan dana SRC International.
Azalina yang meletakkan jawatan sebagai timbalan speaker Dewan Rakyat ketika negara menghadapi kelompongan kuasa adalah antara ahli Parlimen Umno yang bersekutu dengan Najib bagi menarik balik sokongan terhadap Muhyiddin Yassin sehingga beliau terpaksa meletakkan jawatan sebagai perdana menteri.


Menteri mahu rakyat tonton filem Anwar

Menteri Komunikasi dan Digital Fahmi Fadzil mengajak orang ramai menonton filem biopik Perdana Menteri Anwar Ibrahim, “Anwar: The Untold Story” yang akan ditayangkan di pawagam seluruh negara bermula 18 Mei ini.
Menerusi catatan di Facebook, Fahmi berkata secara peribadi beliau berasa sebak melihat paparan perjalanan hidup Anwar yang dipertontonkan dalam filem tersebut.
“Melihat semula perjalanan penuh liku Anwar dimainkan membuatkan kami semua sebak, apatah lagi ahli keluarga beliau yang menonton.
“Saya sarankan rakan-rakan untuk turun ke pawagam pada 18 Mei ini untuk saksikan tayangan hari pertama filem ini,” katanya yang menonton tayangan perdana filem berkenaan semalam.
Filem arahan pengarah dari Indonesia, Viva Westi itu antaranya dibintangi Farid Kamil yang membawa watak Anwar dan aktres Indonesia, Acha Septriasa sebagai isteri beliau Wan Azizah Wan Ismail.
Filem berlatarkan tempoh antara 1993 dan 1998 itu, menceritakan mengenai perjalanan hidup Anwar sebagai timbalan perdana menteri dan menteri kewangan serta perjuangannya dalam menentang amalan rasuah.
Selain di Malaysia, filem yang membabitkan kos RM10 juta itu turut menjalani penggambaran di Indonesia.


Dasar perhutanan negara tidak hadkan hak negeri, kata menteri

Dasar Perhutanan Malaysia tidak mengehadkan hak negeri untuk mengambil tindakan yang berhubungan dengan pengurusan hutan selaras dengan objektif dan peruntukan dasar tersebut.Menteri Tenaga dan Sumber Asli Shamsul Anuar Nasarah menjelaskan dasar itu saling melengkapi dan tidak mengurangkan peruntukan dalam mana-mana dasar lain berkaitan dengan pengurusan hutan yang masih berkuat kuasa.“Pengurusan hutan di negara ini adalah di bawah bidang kuasa kerajaan negeri dan telah dinyatakan dalam Perlembagaan Persekutuan sendiri.“Setiap negeri mempunyai kuasa untuk menguruskan perhutanan di negeri masing-masing,” katanya selepas menjadi tetamu Ruang Bicara terbitan Bernama TV bertajuk ‘Komited Kekal Hijau’ malam tadi.Justeru, katanya penetapan strategi dan pelan tindakan di bawah dasar berkenaan merupakan hak mutlak negeri-negeri di Semenanjung Malaysia, Sabah dan Sarawak.Beliau menegaskan Dasar Perhutanan Malaysia tidak sesekali mengambil alih kuasa kerajaan negeri dan ia harus dibaca bersama dengan mana-mana dasar bertulis lain yang berhubungan dengan pengurusan hutan bagi ketiga-tiga wilayah berkenaan.Dasar Perhutanan Malaysia yang telah dipersetujui semua kerajaan negeri pada mesyuarat Majlis Tanah Negara ke-78 dan telah melalui proses rundingan antara Semenanjung, Sabah dan Sarawak sejak 2016 itu dilancarkan pada 21 Mac lalu.Ditanya mengenai penguatkuasaan dan pemantauan hutan, beliau berkata pihaknya turut berkolaborasi dengan pelbagai agensi termasuk Polis Diraja Malaysia (PDRM) dan Angkatan Tentera Malaysia (ATM) bagi pemantauan kawasan berisiko tinggi hotspot bagi kes-kes pencerobohan hutan.Katanya, selain pengenalan dasar berkenaan, kementerian tenaga dan sumber asli juga menekankan pengukuhan penggunaan teknologi dalam pengurusan hutan di Malaysia melalui pendigitalan sumber dan operasi hutan.“Ini termasuk pengembangan aplikasi berteknologi tinggi, pembangunan data dan teknologi geospatial dalam mencegah pencerobohan hutan, (perkara ini) selaras dengan perkembangan Revolusi Industri 4.0,” katanya.Mengulas mengenai Kempen Penanaman 100 Juta Pokok 2021-2025, Shamsul Anuar berkata lebih empat juta pokok telah berjaya ditanam di seluruh negara sejak ia dilancarkan pada Januari lepas.Beliau berkata ia melibatkan 8,770 hektar kawasan dan 455 spesies pokok seperti yang direkodkan melalui aplikasi mudah alih ‘Penghijauan Malaysia’.“Jumlah ini dijangka akan meningkat dengan komitmen kementerian dan kerajaan negeri. Saya yakin kita akan mencapai sasaran sebelum tempohnya,” katanya.Beliau menyeru rakyat Malaysia untuk memuat naik aplikasi ‘Penghijauan Malaysia’ dan melayari laman web www.100jutapokok.gov.my bagi mendaftar dan melihat perkembangan terkini mengenai kempen tersebut.


Iman agama atau iman institusi?

Kebergantungan rata-rata masyarakat Islam negara ini terhadap institusi keagamaan dilihat semakin berbahaya. Jawapan untuk sekecil-kecil hukum kepada sebesar-besar isu dirujuk dan diserah secara bulat-bulat kepada institusi. Dari soal ucapan sambutan Hari Natal pada kek sehingga gerakan kesedaran untuk memperjuangkan isu sejagat turut ditanya kepada institusi agama.Lebih parah, apabila mereka yang menjawat jawatan dalam institusi adalah bodoh dan sombong. Mereka semudah cara mengeluarkan pendapat dan hukum tanpa memberi ruang kepada asas dan disiplin ilmu untuk dibahaskan. Sedangkan, agama ini asasnya adalah ilmu dan berdialog.Menjadi penguasa agama dalam institusi tanpa membenarkan perbahasan ilmu dan budaya ilmiah berlaku hanya membawa kepada malapetaka dan pembodohan ummah. Ya betul, ummah boleh dibodohkan kerana agamawan yang pemalas. Bukan kah menyesatkan, mengkafirkan manusia lain itu lebih mudah berbanding membaca, mengkaji, berdialong dan bertukar buah fikiran?Sebelum ini, tular di media sosial tangkap layar kenyataan Pejabat Mufti Wilayah Persekutuan dalam menjawab pertanyaan mengenai pandangan Islam terhadap terhadap gerakan feminisme. Jawapan balas badan itu menyatakan; feminisme merupakan suatu gerakan yang berasaskan kepada pemikiran liberal dan sekular yang merosakkan ajaran Islam. Ia juga akan melakukan perubahan-perubahan hukum Syariah yang berkaitan dengan keluarga, pewarisan pusaka dan lain-lain.Kenyataan itu menimbulkan pelbagai reaksi di Twitter dan Facebook dengan rata-rata penguna maya mempertikai jawapan yang diberikan hanya bergantung kepada satu rangkap ayat di ruang “Instastory” tanpa penerangan yang lebih akademik melibatkan ahli-ahli dalam bidang tersebut.Lain pula cerita pada Disember tahun lalu, MalaysiaNow melaporkan permintaan seorang pelanggan untuk menulis ucapan hari natal pada kek ditolak pemilik kedai kerana bimbang proses mendapatkan sijil halal daripada Jabatan Kemajuan Islam Malaysia (Jakim) akan terjejas.Situasi-situasi begini sangat merisaukan. Urusan seharian masyarakat Islam di Malaysia sangat bergantung kepada pandangan institusi agama. Sedangkan, sejak kecil mereka sudah dihantar ke sekolah untuk belajar asas ilmu agama, tetapi sehingga kini jika tiada cop halal Jakim, ramai yang mengatakan ianya tetap haram dimakan. Tidakkan ini satu tragedi?Bertanya soalan dan mendapatkan kepastian bukanlah satu kesalahan, ianya satu sikap yang patut dipuji. Tetapi memberikan pandangan tanpa diskusi adalah mencabar intelektual insan. Lambat laun, fenomena ini akan meruntuhkan nilai dan perbodohkan ummah dari satu kepada satu generasi.Bukan itu sahaja, tempoh perintah kawalan pergerakan (PKP) yang masih belum berpenghujung menyukarkan proses perbicaraan di institusi kehakiman. Selepas kira-kira satu tahun lebih kes-kes di mahkamah tertunda, ramai pihak tampil menyuarakan rasa tidak puas hati. Termasuk golongan isteri dan ibu yang tidak mendapat pembelaan sepenuhnya dalam proses menuntut penceraian. Seorang pengadu menulis di Facebook, proses penceraiannya tidak dilayan kerana pihak lelaki tidak bersetuju untuk bercerai.Sikap institusi syariah sebegini jelas menunjukkan ketidakadilan dan penganiayaan. Bagaimana kepercayaan masyarakat boleh diletakkan kepada institusi jika sikap para penjawatnya begitu zalim sekali?Disebabkan kebergantungan kepada institusi sangat menebal dalam kalangan masyarakat, menegur dan memberi kritikan juga sering disalah tafsir. Malah, dianggap sebagai menjatuhkan maruah Islam.Jangan disalah sangka, kritikan-kritikan ini sama sekali bukan terhadap agama. Tetapi, kita sedang menegur institusi. Sebagai contoh, zakat tetap zakat. Satu sistem yang baik untuk bayar cukai. Tetapi, boleh jadi institusi zakat silap dan tidak betul dalam menguruskan zakat.Mahkamah Syariah juga institusi. Syariah itu sistem perundangan yang dianjurkan agama. Tetapi, boleh jadi mereka yang berkhidmat dalam institusi khilaf dalam hal yang dikendalikan.Majlis agama juga institusi. Modul kekeluargaan dan kursus kahwin juga institusi. Namun, sehingga tahap melucah dan merendahkan martabat wanita dalam program persediaan perkahwinan, ianya perlu ditegur dan diperbaiki.Atas sebab itu, amat penting untuk kita membezakan Islam dalam institusi dengan Islam yang betul-betul dianjurkan dalam syiar agama. Ya, berbeza. Selepas ini, jika terdapat berita-berita tidak baik mengenai institusi, jangan cepat melatah. Berlapang dada dalam menerima maklumat di sekeliling kita sebab institusi tidak suci dan mulia.Sudah tiba masanya kita meraikan segala pertanyaan. Membudayakan semula diskusi dan dialog mengenai pertanyaan-pertanyaan ummah supaya ilmu boleh terus dipanjangkan dalam fikiran masyarakat.Tetapi, di tahap masyarakat dilihat seakan beriman kepada institusi, mampukah kita berpatah balik dan memulakan semula? Mungkin ini soalan yang tepat untuk pejabat mufti.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Banjir kilat landa KL selepas hujan lebat

Beberapa kawasan dan laluan di sekitar ibu negara dinaiki air berikutan hujan lebat lebih dua jam hari ini.Antara kawasan yang dinaiki air ialah Jalan Sultan Azlan Shah, Jalan Imbi, Jalan Sultan Ismail, Bulatan Dato, Kampung Periuk dan Jalan Duta Mas.Hujan bermula sejak awal pagi dan mulai lebat kira-kira 10 pagi.Menurut kenyataan Polis Kuala Lumpur jalan-jalan yang turut dinaiki air akibat banjir kilat itu ialah Jalan Ampang, Jalan Kuching, Jalan Raja, Jalan Pudu dan Jalan Maharajalela, namun kesemua jalan-jalan itu boleh dilalui kenderaan ringan dan berat.“Laluan yang sebelum ini ditutup iaitu Jalan Sultan Azlan Shah, Kampung Periuk, Lorong Raja Mahadi dan Jalan Ampang kini dibuka untuk semua kenderaan setelah air surut menjelang petang,” menurut kenyataan itu.


Hamid Bador digesa namakan bekas KPN terlibat kartel

Musa Hassan hari ini menggesa Ketua Polis Negara (KPN) Abdul Hamid Bador mendedahkan pegawai kanan dalam pasukan polis yang didakwa menerima wang daripada sindiket jenayah supaya mereka boleh disiasat.Bekas KPN itu berkata pendedahan yang dibuat boleh memberi keadilan kepada semua pegawai polis kerana bukan semua mendapat bayaran daripada sindiket jenayah.“Perlu dinamakan siapa bekas KPN itu dan kemudian siasatan perlu dijalankan, kalau tidak orang ingat semua KPN terlibat,” katanya kepada MalaysiaNow.“Dari dulu kita dah ambil tindakan, Sudah ada pegawai kanan yang dah kena tuduh. Tindakan sentiasa diambil. bukan sekarang je. Termasuk semua yang jadi KPN.”Isnin lalu, Hamid menggesa pasukan polis untuk menghentikan budaya ambil duit yang melibatkan pegawai rendah sehingga yang berpangkat tinggi.Dalam pada itu, Musa berkata beliau menyokong usaha Hamid untuk membersihkan pasukan polis.Namun, katanya, Suruhanjaya Pencegahan Rasuah Malaysia (SPRM) juga perlu menyiasat perkara ini.“Ya, SPRM perlu siasat tuduhan itu.. semua dakwaan perlu disiasat terutamanya bila melibatkan personaliti yang menjalankan tugas menjaga negara.”Musa turut menambah, bukan hanya KPN, pegawai-pegawai polis rendah yang terlibat kartel juga harus disiasat kerana Hamid berkata mereka mahu menjatuhkan beliau.Ketika dihubungi, dua lagi bekas KPN, Mohamad Fuzi Harun dan Khalid Abu Bakar menolak untuk memberikan respons terhadap kenyataan Hamid tersebut.“Tak ada komen, masa saya dah berlalu,” kata Fuzi.Sementara Khalid berkata kepada MalaysiaNow, “biar dia cakap seorang diri, saya tak ada komen.”


Perjanjian pengecualian visa UAE, Israel diluluskan

Emiriah Arab Bersatu (UAE) pada Rabu meluluskan perjanjian pengecualian visa dengan Israel, memetik kenyataan Kementerian Luar Israel lapor Agensi Anadolu.Perjanjian berkenaan akan berkuat kuasa dalam tempoh 30 hari dan warga Israel boleh ke UAE tanpa visa, menurut kenyataan itu.Dengan penguatkuasaan perjanjian itu UAE menjadi negara Arab pertama yang rakyatnya boleh memasuki Israel tanpa visa.Pada 15 September tahun lalu Israel dan UAE menandatangani perjanjian memulihkan hubungan diplomatik yang ditaja Amerika Syarikat, langkah yang kemudian diikuti Bahrain serta Sudan dan baru-baru ini Maghribi.Perjanjian itu menerima kecaman hebat rakyat Palestin, kerana menganggap kesepakatan akan mengabaikan lagi hak dan kepentingan Palestin.


Cara PH bentuk kerajaan bersama BN satu pembodohan yang keterlaluan

Saya adalah antara orang yang mahu melihat Anwar Ibrahim menjadi perdana menteri, dan saya melihat beliau mempunyai kewibawaan ini berbanding dengan pilihan lain yang kita ada.
Saya juga berpendirian bahawa Pakatan Harapan (PH) sebagai parti yang menang paling banyak kerusi harus diberi peluang pertama untuk membentuk kerajaan Persekutuan; begitu juga di Perak, Perikatan Nasional (PN) sebagai parti yang menang kerusi terbanyak patut diberi peluang pertama untuk membentuk kerajaan negeri.
Namun demikian, cara PH cuba menjustifikasi kerjasama dengan Barisan Nasional (BN) amat menjijikkan dan ia merupakan satu proses pembodohan rakyat Malaysia yang keterlaluan. Tiba-tiba naratif tentang BN bertukar wajah 180 darjah dan kita harus menerimanya?
Sebelum ini, PSM ingin mengadakan pakatan pilihan raya dengan PH berdasarkan sebab ia adalah gabungan terbaik dan paling progresif berbanding dengan tiga gabungan yang lain, iaitu BN, PN dan Gerakan Tanah Air (GTA).
Walaupun kerjasama pembentukan pakatan pilihan raya dengan PH tidak berjaya, namun PSM mengambil langkah untuk tidak bertanding di kerusi sandaran PH dan mengambil keputusan berdiri di kawasan kubu kuat BN, iaitu di kawasan Parlimen Rembau dan kawasan Dewan Undangan Negeri Ayer Kuning di Perak.
Kempen kami pula mendesak rakyat untuk memilih satu alternatif yang inklusif dan meletakkan kepentingan rakyat marhaen di depan.
Pada 19 November 2022, kami dan ramai lagi dikejutkan dengan kemenangan besar PN dan juga parti PAS yang berjaya meningkatkan jumlah kerusi daripada 18 kepada 49. Ini adalah satu keputusan yang luar biasa.
Walaupun keputusan ini akan menggerunkan ramai orang terutama mereka dari pantai barat Semenanjung Malaysia dan juga golongan yang bukan Melayu, tetapi nampaknya dengan jelas bahawa masyarakat Melayu telah menolak BN dan PH, dan mereka memilih PN sebagai parti yang boleh dipercayai dan mewakili kepentingan mereka.
Walaupun keputusan ini bukan sesuatu yang sepadan dengan selera politik saya, tetapi kita harus menerima mandat rakyat dan belajar daripada itu. Ada yang memberikan komen bahwa pengundi adalah bodoh dan ada pula yang mengatakan bahawa pengundi 18 terlalu muda dan terpengaruh dengan video tiktok PN.
Namun, kita harus secara matang menerima mandat rakyat dan bukan memaparkan keangkuhan kita.
Kemungkinan besar rakyat majoriti Melayu menolak BN kerana ia adalah parti yang korup dan diketuai oleh kleptokrat. Namun, mereka juga melihat parti PN sebagai parti yang dapat mewakili kepentingan mereka. Maka PH kena buat bedah siasat untuk membincangkan mengapa rakyat tidak memilih PH.
Namun, apa yang tidak kena adalah apabila PH cuba menyajikan kita satu naratif baharu bahawa tiba-tiba PN adalah ancaman utama manakala Umno-BN bukannya masalah utama.
Lagu “Hoi hoi ya hoi, siapa sokong penyamun” yang menjadi lagu tema kempen PKR dan PH tidak lagi menjadi isu. Pandangan Rafizi bahawa PH kena membina kekuatan sendiri tidak lagi relevan.
Ini adalah cara yang sama digunakan oleh mereka pada satu masa dahulu untuk menghalalkan Dr Mahathir Mohamad.
Walaupun pada masa itu, kami menegur PH, mereka mengatakan bahawa Mahathir sudah pun berubah.
Kemudiannya, apabila kerajaan PH kecundang selepas 22 bulan, mereka menyalahkan Mahathir di mana semuanya adalah salah Mahahtir. Hari ini pula tanpa segan malu, mereka berpelukan dengan BN dan memaksa rakyat Malaysia untuk menerima satu lagi naratif bahawa musuh utama kita adalah PAS dan PN.
Tiba-tiba semua kesalahan Zahid dan BN selama ini seperti disucikan atau tidak lagi menjadi isu. Kini mulalah naratif bahawa PH dan BN adalah kombinasi terbaik.
Ada juga pemimpin DAP yang menyanjung kerajaan campuran PH dan BN di Perak sebagai demi negara dan rakyat.
Semuanya demi kuasa dan kedudukan.
Kami faham bahawa dalam sandiwara ini, agenda utamanya hanyalah satu, iaitu PH mahu berkuasa dan menjadikan Anwar Ibrahim perdana menteri ke-10. Teorinya “the end justifies the means” (matlamat akhir menjustifikasi kaedah yang digunakan).
Namun demikian, dalam proses kita berbuat demikian, undi rakyat biasa langsung tidak dihormati. Kita mengajar ramai rakyat turut melibatkan diri dalam proses pilihan raya tetapi setelah rakyat mengundi, keputusan utama selebihnya diambil dalam hotel-hotel. Kali ini di Hotel Seri Pacific.
Langsung tidak ada pendidikan atau keikhlasan untuk menerangkan kepada rakyat dan juga ahli-ahli parti mengapa PH hendak bekerjasama dengan BN.
Saudara Rafizi yang setiap hari membuat pendidikan kepada rakyat melalui pelbagai media nampaknya sunyi dan sepi.
Proses “Kita Boleh” memberikan naratif sesuka hati hanya akan menyebabkan rakyat berasa muak dengan proses demokrasi dan pilihan raya umum. Rakyat biasa sebenarnya hanya menjadi penghias demokrasi dan langsung tiada kuasa dalam menentukan apa-apa.
PH mempunyai tanggungjawab moral untuk menjelaskan kepada rakyat mengapa mereka mengambil langkah bekerjasama dengan BN dan apakah bentuk kerajaan yang akan dibentuk nanti. Proses memperbodohkan rakyat perlu berhenti.
Sekurang-kurangnya PH seharusnya mempunyai keberanian untuk membentuk kerajaan minoriti atau sekurang-kurangnya menjadi blok pembangkang tegar dan bermaruah.
Bertenggek kepada BN hanya memberikan kredit kepada mereka dan menyucikan mereka, dan pada masa yang sama melemahkan agenda pembaharuan.
S Arutchelvan ialah timbalan pengerusi Parti Sosialis Malaysia.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kerajaan digesa tidak teruskan rayuan keputusan mahkamah berhubung kerakyatan jika ikhlas

Kumpulan hak asasi Lawyers for Liberty (LFL) hari ini mempersoalkan kenyataan menteri dalam negeri pada sidang Dewan Rakyat berhubung rayuan kerajaan terhadap keputusan Mahkamah Tinggi mengenai kewarganegaraan automatik bagi anak wanita warga Malaysia yang dilahirkan di luar negara, mengatakan tiada alasan bagi Putrajaya meneruskan langkah tersebut.Penyelaras LFL Zaid Malek berkata kenyataan Hamzah Zainudin rayuan itu adalah bagi “mendapatkan masa lebih panjang” untuk meminda Perlembagaan adalah tidak masuk akal.“Tidak perlu buat rayuan kerana keputusan mahkamah ketika ini sudah sesuai dengan cadangan pindaan, dan keputusan tersebut memiliki kuasa undang-undang.“Daripada buat rayuan, kerajaan perlu memastikan Jabatan Pendaftaran Negara patuh keputusan baru-baru ini sementara cadangan pindaan tersebut sedang diusahakan,” katanya dalam satu kenyataan hari ini.Hamzah sebelum ini berkata di Dewan Rakyat beliau terikat dengan Perlembagaan dan undang-undang tentang kewarganegaraan, sambil menambah permohanan penangguhan pelaksanaan keputusan Mahkamah Tinggi itu perlu dilakukan bagi mengelak daripada menghina mahkamah perlanggaran peruntukan Perlembagaan.Beliau berkata kementeriannya berhasrat untuk membangkitkan masalah tersebut kerana polisi kerajaan baru adalah untuk meminda Perlembagaan, namun usaha itu memerlukan persetujuan dari Majlis Raja-Raja Melayu agar selari dengan Artikel 159 (5) Perlembagaan Persekutuan.Pada 9 September, Mahkamah Tinggi Kuala Lumpur memutuskan anak yang dilahirkan di luar negara oleh ibu warga Malaysia yang berkahwin dengan lelaki asing berhak untuk mewarisi kerakyatan Malaysia.Hakim Mahkamah Tinggi Akhtar Tahir memutuskan bahawa perkataan “bapa” dalam Bahagian II Jadual Kedua Perlembagaan Persekutuan juga harus bermaksud dan memasukkan ibu.Namun, pada 13 September kerajaan memutuskan untuk memafailkan rayuan bagi membatalkan keputusan Mahkamah Tinggi.Zaid berkata keputusan Mahkamah Tinggi “pada hakikatnya adalah perkara utama yang ingin dikuatkuasakan oleh pindaan tersebut”.“Jadi, tiada alasan bagi kerajaan untuk melanjutkan rayuan tersebut,” tambahnya.Beliau juga turut menolak pandangan keputusan mahkamah yang bertentangan sebelum itu boleh menyekat kerajaan daripada mematuhi keputusan terbaru berhubung perkara tersebut.“Kerajaan boleh terus batalkan sahaja rayuan itu ketika sidang di Mahkamah Rayuan pada November. Oleh itu, isu penghinaan terhadap mahkamah tidak timbul.“Keputusan (mahkamah), yang selari dengan pindaan yang mahu diusahakan kerajaan, membolehkan kerajaan melaksanakan keputusan tersebut sehingga ia kemudian dimasukkan dalam pindaan tersebut. Tidak perlu ada rayuan untuk ‘dapatkan masa’ yang lebih panjang,” katanya.


Survei berdasarkan bukti sediakan data rasuah lebih tepat, kata penganalisis

Survei berdasarkan bukti wajar dijadikan sebagai pengukur situasi amalan rasuah di sesebuah negara apabila metodologi itu mampu memberi gambaran yang lebih jelas mengenai tahap keseriusan jenayah tersebut dan mencerminkan usaha pihak berkuasa menanganinya, kata beberapa pakar.
Mereka berkata, Indeks Persepsi Rasuah (CPI) yang merupakan survei berdasarkan persepsi tidak menggambarkan keadaan sebenar berkaitan jenayah rasuah yang sedang berlaku kerana metodologi ini mempunyai bebereapa limitasi.
Menurut Suhaimee Saahar, pengarah Pusat Pengajian Perangsaraf Media dan Informasi Fakulti Komunikasi dan Pengajian Media (CMIWS), UiTM,  antara limitasi yang dimaksudkan ialah penggunaan metodologi ini hanya tertumpu kepada amalan rasuah yang berlaku pada sektor awam dan tidak mengambil kira keadaan di sektor swasta.
Selain itu, katanya, skala ukuran amalan jenayah rasuah menerusi CPI juga tidak terbukti menerusi analisa statistik yang digunakan penyelidik, malah kredibiliti survei berdasarkan persepsi ini juga dipersoalkan kerana skor bagi setiap negara adalah berbeza dan tidak mencerminkan usaha kerajaan membanteras jenayah itu.
"Sebab itu indeks yang dihasilkan menerusi survei berdasarkan bukti bagi sesebuah negara adalah lebih baik untuk menunjukkan realiti," katanya kepada MalaysiaNow.
Berdasarkan CPI tahun 2021, kedudukan Malaysia daripada 180 negara menurun ke tangga 62 berbanding 57 pada tahun sebelumnya manakala skor negara turut menyusut daripada 51 kepada 48.
Bagaimanapun, Ketua Pesuruhjaya Suruhanjaya Pencegahan Rasuah Malaysia (SPRM), Azam Baki baru-baru ini menyatakan CPI tidak mencerminkan realiti dan fakta, malah agensi anti rasuah itu juga sedang bekerjasama dengan United Nation in Drugs and Crime (UNDOC) untuk mengubah beralih kepada survei berdasarkan bukti.
Sementara itu, pakar kriminologi, Kassim Noor Mohamed turut menyifatkan usaha sama antara SPRM dan UNODC merupakan satu perkembangan baik kerana survei berdasarkan bukti dilihat sebagai metodologi yang lebih baik berbanding survei berdasarkan persepsi.
Menerusi survei berdasarkan bukti, katanya, ia menawarkan data yang lebih kukuh serta memberi gambaran yang lebih jelas berhubung situasi rasuah yang dihadapi negara.
"Survei berdasarkan bukti mengukur pengalaman responden berkaitan rasuah.
"Kaedah ini menghasilkan data yang lebih tepat dan boleh digunakan untuk menghasilkan intervensi yang lebih baik," katanya dalam temubual bersama MalaysiaNow.
Namun begitu, Kassim menegaskan bahawa meskipun survei berdasarkan bukti dianggap sebagai kaedah yang lebih baik, beliau bagaimanapun berpendapat bahawa CPI tidak perlu ditolak sepenuhya.
Katanya CPI boleh digunakan, tetapi ia tidak patut jadi sebagai rujukan utama dan digunakan untuk menyokong survei berdasarkan bukti.
"Survei berdasarkan persepsi walaupun ia tidak begitu kukuh, datanya boleh digunakan untuk meningkatkan kesedaran dalam masyarakat.
"Jika melibatkan kajian, semua perlu berdasarkan bukti, tetapi ini tidak bermaksud kita tak boleh gunakan CPI, cuma jangan anggap ia sebagai Holy Grail," tambah beliau.
Menjelaskan lebih lanjut mengenai persepsi rasuah di Malaysia, Kassim menjelaskan isu itu sering kali timbul kerana ramai hanya melihat kepada kewujudan jenayah tersebut tanpa mengambil kira usaha pihak berkuasa seperti SPRM mengambil tindakan.
"Contohnya kes 1MDB - iaitu antara kes skandal terbesar - apabila ditanya mengenai kes ini, sama ada kita tahu atau tidak buitran mengenainya, ia memberi persepsi bahawa Malaysia adalah sebuah negara yang korup sebab wujudnya kes tersebut.
"Tetapi sebenarnya pihak berkuasa pun sedang siasat dan mengambil tindakan sewajarnya," jelasnya.
Kata beliau, pihak yang sering mempertikaikan usaha membanteras rasuah di Malaysia kemungkinan tidak begitu faham mengenai proses siasatan.
"Perlu diingati, ada kes yang mengambil masa lama, ada juga yang perlu diutamakan kerana ia melibatkan kepentingan awam.
"Sama seperti proses berjumpa doktor, sekiranya tidak kritikal, maka doktor tersebut akan utamakan pesakit yang lebih serius," jelasnya.
Dari aspek ekonomi, Yeah Kim Leng dari Sunway Universiti, berkata, walaupun CPI adalah berdasarkan persepsi, ia masih digunakan sebagai pengukur amalan rasuah dalam kalangan pelabur asing sebelum membuat penilaian terhadap sesebuah negara.
Katanya, CPI masih dianggap relevan bagi pelabur kerana ia merupakan kaedah yang masih diguna pakai kebanyakan negara untuk mengukur amalan rasuah.
"Penurunan ini akan dijadikan sebagai petunjuk kononnya kerajaan sedang kalah melawan rasuah dan ini boleh jejaskan keyakinan pelabur" katanya kepada MalaysiaNow.
"Ini akan dianggap sebagai situasi yang ‘tidak menguntungkan’ melainkan pelabur itu sendiri tahu situasi sebenar atau komitmen kerajaan memerangi jenayah rasuah.”
Menurut beliau, keutamaan kerajaan pada masa ini adalah untuk memberi gambaran yang lebih positif pelabur asing kembali yakin untuk melabur ke Malaysia.
"Sama ada survei berdasarkan bukti atau persepsi, kerajaan perlu pastikan kedudukan dan skor terus meningkat.
"Ini akan memberi petunjuk kepada pelabur bahawa kerajaan komited membanteras rasuah dan situasi ini akan menarik kembali perhatian pelabur," tambahnya.


Iran tutup pejabat, institusi pendidikan ekoran kekurangan bekalan gas

Kebanyakan pejabat kerajaan, universiti dan sekolah di seluruh Iran kekal ditutup Ahad ketika gelombang sejuk melanda negara itu selain kekurangan bekalan gas.
Penurunan suhu secara mendadak dalam tempoh beberapa minggu kebelakangan ini, termasuk di ibu negara Tehran, menyebabkan penggunaan tenaga meningkat yang tidak pernah berlaku sebelum ini.
Pegawai berkata langkah itu bertujuan mengurus penggunaan gas bagi memastikan tiada kekurangan bekalan gas untuk isi rumah dan perkhidmatan kecemasan, lapor Agensi Anadolu.
Menurut kementerian minyak Iran, penggunaan gas di negara itu melonjak 30% tahun ini berbanding musim sejuk lepas yang mendorong pihak berkuasa menutup pejabat dan institusi pendidikan.
Hanya satu pertiga cawangan setiap bank di wilayah Tehran dibuka Ahad mengikut arahan gabenor wilayah manakala kelas sekolah dan universiti dijalankan secara dalam talian.
Dalam pertemuan dengan pegawai National Iranian Gas Company (NIGC) pada Ahad, Presiden Ebrahim Raisi menggesa pelaksanaan langkah-langkah bagi mencegah gangguan gas secara besar-besaran di seluruh negara.
Kekurangan gas di negara itu berlaku selepas Turkmenistan memotong bekalan gasnya ke Iran tahun ini  susulan permintaan domestik yang lebih tinggi.
Menurut perjanjian yang ditandatangani pada Disember 2021 antara Iran, Turkmenistan dan Azerbaijan, 1.5 hingga 2 bilion meter padu gas dihantar setiap tahun dari Turkmenistan ke Azerbaijan melalui Iran, dengan Iran mengambil bahagiannya untuk memenuhi keperluan gas wilayah timur laut.
Iran mempunyai rizab minyak dan gas terbesar di rantau ini, bersamaan dengan 1.2 trilion tong, yang belum diterokai sepenuhnya.


SOP Krismas benar kunjungan keluarga bagi individu lengkap vaksinasi

Persembahan koir di gereja sempena Hari Krismas dibenarkan dengan syarat perlu mematuhi penjarakan fizikal tidak kurang satu meter serta wajib memakai pelitup atau pelindung muka. Menurut kenyataan kementerian perpaduan negara, prosedur operasi standard (SOP) itu yang akan dilaksanakan pada 24 dan 25 Disember, dibentangkan menterinya, Halimah Mohamad Sadique pada Mesyuarat Kuartet Menteri Covid-19 semalam dan telah diluluskan. Kenyataan itu menyebut upacara sembahyang dibenarkan mengikut SOP pembukaan rumah ibadat selain Islam dalam tempoh Pelan Pemulihan Negara. Selain itu, hanya penerima vaksin lengkap dibenarkan mengunjungi rumah keluarga. Nyanyian “carolling” dari rumah ke rumah adalah tidak dibenarkan manakala jualan gerai Hari Krismas tertakluk kepada kelulusan dan kawalan pihak berkuasa tempatan, menurut kenyataan itu. Kenyataan itu turut memaklumkan Halimah menyeru penganut Kristian supaya menyambut perayaan Krismas dalam norma baharu, sentiasa mematuhi SOP ditetapkan, memakai pelitup muka, menjaga kebersihan diri dan memastikan penjarakan fizikal dalam usaha memutuskan rantaian Covid-19 di Malaysia.


Lagenda Kung Fu Tan

Restoran, cafe, bar, panggung wayang dan teater tidak mencukupi kalau tiada perempuan.Semua ini diperlukan untuk bersantai dan bercanda-canda.Bersantai juga tidak akan cukup tanpa rumah urut dan rumah merah.Selepas makan dan minum perlu naik ke ranjang untuk melepaskan “kejantanan”.Sesudah itu apa lagi jika hati belum puas?Jantan masih meracau dan dompet masih penuh berisi?Jika dompet masih berisi wajib ke kelab dan masuk ke dewan kasino untuk ber”Blackjack” atau ber”One Arm Bandit” atau ber”Roulette”.Dewan kasino sentiasa cerah dengan pelayan lelaki dan perempuan yang muda lagi cun dan sentiasa tersenyum.Sekali lagi tepuk dada, tanya zip seluar.Semua yang aku tulis ini adalah khidmat yang wujud dan disediakan oleh Soho.Aku sendiri termasuk sebagai “apparatchik” yang memberi khidmat ini di Soho.Wilayah Soho di tengah kota London ini bukan luas sangat.Aku rasa tak lebih dari dua batu persegi.Tetapi lagenda dan mitosnya amat meluas tersebar ke seluruh dunia.Restoran, rumah urut, rumah merah, panggung wayang, kelab dan teater semua boleh dilihat.Pelancong boleh melanggan khidmat daripada semua lembaga ini.Tidak ada dakwa-dakwi jika Abang Mat mengajak Miss Jenni menari bogel atau terkencing di atas meja.Atau Abang Mat yang mula bosan dengan badan isteri kini mahu beralih rasa.Abang Mat teringin untuk merasa panas tubuh badan Adik Jimmy atau Abang Joe atau Mister Umbaga dari Jamaica.Semua boleh dilanggan.Di Soho kain, baju, seluar, coli, bra dan seluar dalam semua boleh dibuka dengan pound, ringgit dan dolar.Apa yang ditulis ini adalah hasil pengalaman aku yang mengenali Soho.Tujuh tahun aku memburuh di Soho menjadikan aku kenal hati perut Soho.Malah aku juga tahu apa yang ada dalam perut Soho.Aku tahu ada isi perut Soho yang tidak dilihat oleh pelancong.Malah aku rasa ramai warga London yang tidak mengenali dan mengetahui Soho sama seperti aku mengenali Soho.Kalau dalam dunia musik pop ada “Sex, Drug and Rock n Roll”.Dalam dunia Soho ada restoran, teater, kelab, kasino dan gengster.Gengster? Siapa gengster Soho?Gengster, samseng atau kaki busuk adalah lembaga halimunan yang bergerak di bawah tanah.Mereka didengar wujud tapi jarang ditemui oleh pelancong yang sampai ke kota London.Mereka wujud tetapi tidak kelihatan.Gengster memberi khidmat sosial tapi tidak ada pejabat atau alamat.Mereka juga boleh membantu seperti khidmat polis tapi dalam masa yang sama mereka juga kaki pau.Bijak dalam hal peras ugut.Mereka juga terlibat dalam perniagaan eksport import.Daging dan dadah adalah barangan yang mereka import dan eksport.Jangan silap faham bukan perniagaan daging halal dari Argentina tapi daging segar yang sentiasa halal untuk ditiduri.Apakah mereka mafia dari Itali atau kartel dari Columbia?Atau 14K dari Hong Kong?Jawabnya ya dan tidak.Aku ingat lagi pada tahun 1979 ketika di Karachi aku membaca buku “The Godfather” tulisan Mario Puzo.Dari kitab ini aku memahami budaya mafia.Aku memahami bagaimana watak Vito Corleone berkembang membesar hingga dinobatkan untuk menjadi “Don” oleh masyarakat Itali di New York.Darjat Don dalam budaya Itali ini sama setaraf dengan darjat “Tun” dalam budaya Melayu.Aku perhatikan salah satu daripada budaya gengster dan samseng, ketika mereka beroperasi di luar negara, sasaran yang menjadi mangsa atau yang mereka payungi hanya masyarakat mereka sendiri.Seolah-olah ada wujud satu “Piagam Samseng” di mana semua gengster menghormati tatasusila ini.Mereka bersetuju untuk tidak akan mengganggu komuniti yang bukan asal-usul mereka.Di London warga Itali berhadapan dengan mafia.Warga Latino berhadapan dengan kartel.Warga Hong Kong berhadapan dengan 14K.Warga Vietnam dengan samseng Vietnam.Maka di Soho warga Malaysia berhadapan dengan “kaki busuk Malaysia”.Ada kaki busuk Malaysia di London? Positif. Ada.Kaki busuk Malaysia buat kerenah kepada warga Malaysia saja.Mereka bekerja cari makan di Soho.Mereka pau restoran Malaysia di London.Dalam masa yang sama mereka juga memayungi restoran Malaysia-Indonesia dan memastikan tidak akan dipau oleh 14K dari Hong Kong.Di London ramai buruh dan pekerja dari Malaysia.Mereka datang ke Old Mother England – anak negeri tanah jajahan Baginda Queen.Mereka ini juga memerlukan payung.Jika polis London tak ambil pot maka di sini kaki busuk mara ke hadapan.Kita jaga kita, justeru pekerja ini mewujudkan Persatuan Pekerja dari Malaysia di London.Ini badan rasmi, bukan bergerak bawah tanah.Tapi mereka kenal mengenal.Aku sendiri kenal dan berkawan dengan beberapa ahli persatuan ini.Mereka berkumpul dan berpusat di East End.Persatuan ini ditubuhkan semenjak zaman berzaman.Dari zaman Tanah Melayu kemudian menjadi Malaya.Dari zaman pelaut Melayu melayari dunia.Ada pelaut, ada kelasi, ada buruh dan ada yang bekerja dengan kereta api bawah tanah.Mereka datang macam Bangla datang dari Dakha ke Kuala Lumpur mencari pekerjaaan.Aku ingat lagi dengan seorang ahli persatuan ini.Nama dia Jimmy, bukan Mat Saleh.Jimmy ini jantan Cina dari Selangor.Jimmy bekerja dengan Bas Merah kota London. Dia pemandu bas.Satu hujung minggu dia menjemput aku datang bertandang ke rumahnya di Seven Sisters, Utara London.Jimmy sama seperti aku, jantan bujang tinggal di flat milik majlis tempatan.Jimmy memasak dan kami makan malam.Sambil makan, sambil minum air anggur, sambil Jimmy bersurah.“Dulu aku tak duduk di sini.. aku duduk dekat Soho.. dekat Berwick Market. That was a great time… masa Mick Jagger dan John Lennon.”Jimmy memberi pencerahan, aku sedar dia ini amat senior daripada aku.“I was a hippie…rock and roll and ganja… I travelled all over Europe… datang dulu nak study .. but failed… nak balik no point. I stay on.”Jimmy bersurah tentang sejarah hidupnya.Surah hippie ini sahih, dibuktikan dengan rambut Jimmy yang sampai ke bahu.Di London tidak ada larangan untuk pemandu bas membela rambut panjang.“That time kita control Soho.”Aku merasa pelik. That time itu bila? Dan apa makna “control” Soho?“That time we controlled Soho… no Hongkee.. no bullshit Vietnam… We run Soho… I was part of them.” Dengan bangga Jimmy menyambung surah.Mulanya aku tak faham siapa Hongkee.Kemudian Jimmy jelaskan – Hongkee nama untuk pendatang Cina dari Hong Kong.“Johnny our leader…. .. budak Penang… berani .. no Hongkee.. no Chinaman.. no Vietnamese.”Jimmy bersurah sambil mengenangkan kembali era di mana belum ramai warga asing datang ke London.“We were welcome… no worriess. Malaysia masa tu passport besar. No imigration problem.”“What happened?” Aku mencelah sambil menuang air anggur.“They killed Johnny… there at Gerrad Street not far from Melati Restaurant. They chopped his head. Mati looo…. Hongkee want to take over Soho.”Baru aku sedar dari sejarahnya satu ketika dulu Soho ini wilayah samseng dari Tanah Melayu.“Where are you studying?” Jimmy bertanya.“PCL tak jauh dari Soho.”“Make sure you okay. Many students failed and end up working in London. After Johnny mati… I move out of Soho and work for London Transport. Have you met Hamid?…. budak Ipoh.. dia drebar underground… Victoria Line… ada jumpa dia?”Aku menggeleng kepala.Aku tak kenal siapa Hamid.Aku tak menyangka salah seorang drebar kereta api bawah tanah Victoria Line di London ialah Hamid dari Perak.Surah dari Jimmy itu melekat dalam kepala aku.Dan paling menarik ialah pengalaman kehidupan Rock n Roll Jimmy yang sezaman dengan John Lennon dan Mick Jagger. Ini hebat.Bila aku mula bekerja di Restoran Desaru aku teringat kembali surah Jimmy.Memang betul, aku makin menyedari di belakang perniagaan restoran, cafe dan pub atau apa sahaja tempat hiburan pasti di belakangnya ada gengster.Restoran Desaru sendiri dari apa yang aku difahamkan sebahagian daripada saham dimiliki oleh Freddy dari Malta.Dari apa yang aku dengar Freddy memiliki satu atau dua bilik mengintai – “peep shows” – tempat melihat Minah Salleh berbogel.Ketika bekerja di Desaru aku mula mendengar nama Kung Fu Tan.Aku rasa semua pekerja Malaysia di restoran dan pelayan di Soho di zaman aku pasti mendengar nama Kung Fu Tan.Ketika aku mula bekerja di Desaru dan kemudian Garuda aku hanya mendengar namanya saja.Kung Fu Tan nama yang “legend”.Nama yang dihormati oleh kami pekerja di restoran Malaysia dan Indonesia di Soho.Untuk pemilik restoran seperti Mister Gan pemilik Desaru, atau Pak Ibrahim pemilik Garuda nama Kung Fu Tan ditakuti.Aku juga yakin nama Tan ini juga dikenali dan ditakuti oleh pemilik Rasa Sayang, Nusa Dua, Melati, Satay and Wine – semua ini restoran Malaysia-Indonesia yang terletak dalam wilayah Soho.Setelah Johnny mati dibunuh oleh samseng Hongkee aku difahamkan Tan cuba menghidupkan kembali kumpulan samseng Malaysia di Soho.Tetapi iklim dan suasana budaya Soho berubah.Bukan zaman Rock n Roll 60-an di mana kaki busuk Malaysia kontrol Soho.Tahun 70-an Perang Vietnam selesai.Ramai pelarian Vietnam masuk ke United Kingdom.Mereka ini ada etnik Cina dan ada etnik Vietnam.Mereka mengalami perang.Pisau, senapang M16, bom, bedil, peluru dan mayat bukan satu yang menakutkan untuk mereka.Semua ini wujud dalam kehidupan harian mereka.Mati dan bunuh satu perkara biasa.Pelarian Vietnam membesar dalam kancah perang.Johnny yang kepalanya ditetak dekat Restoran Melati di Great Windmill Street, Soho adalah mangsa samseng jenis baru yang lebih ganas dan tak takut mati.Dari surah yang aku dengar satu malam Tan dan kawan-kawannya terlibat dalam satu pergaduhan.Mereka dikepung oleh samseng Vietnam.Ini berlaku dalam sebuah pub di tepi China Town.Dikatakan lapan orang samseng Vietnam menyerang lima orang geng Kung Fu Tan.Pergaduhan berlaku.Kung Fu Tan – nama ini lahir kerana Tan ini pegamal Kung Fu yang baik.Bila Tan diserang dengan berani dia menggunakan ilmu Kung Fu untuk menyerang dan mempertahankan diri.Pergaduhan ini aku rasa kerana berebut kawasan.Mungkin Tan melintasi masuk ke kawasan China Town yang dikawal dan dipayungi oleh samseng Cina Vietnam.Dalam pergaduhan ini seorang Vietnameseterbunuh.Dari surah yang aku dengar si Vietnam ini mati dibelasah oleh Tan di basement di sebelah tandas.Minyak gasolin juga digunakan untuk membakar musuh.Hebat pertempuaran dua geng kaki busuk ini.Tan ditangkap, didakwa dan dibicarakan.Ramai yang didapati bersalah dan dipenjarakan.Paling lama dihukum penjara ialah Kung Fu Tan – 12 tahun – ini kes bunuh.Pada tahun 1989 ketika aku bekerja di Restoran Garuda, aku terdengar Kung Fu Tan dibebaskan dari penjara.Aku tak tahu sama ada ini desas-desus atau fakta.Tapi kami para pelayan dan pekerja restoran hanya menunggu.Aku sendiri ingin melihat muka Tan ini kerana namanya kini menjadi lagenda untuk kami yang memburuh di Soho.Kisah Tan membakar samseng Vietnam dalam pub disambung dari mulut ke mulut ditambah dan ditokok.Ianya menjadi lagenda untuk kami di Soho.Ketika berita Tan dibebaskan tersebar aku sedang bekerja sepenuh masa.Satu petang Johnny anak pemilik Garuda membawa berita Tan memang sah bebas dari penjara.Dua malam dahulu Tan pergi makan ke Desaru.“Dia datang dengan geng … ada tiga orang… lepas makan cabut tak bayar.” Johnny membawa berita.“Gan ada dalam restoran atau tak?” Aku bertanya sama ada Mister Gan pemilik Desaru tahu hal ini.“Ada… badan Gan saja besar … tapi tak berani buat apa.” Jawapan Johnny.Apa terjadi antara dia dengan Mister Gan pemilik Desaru aku tak tahu.Tapi berita tersebar Tan datang “makan free” bukan seorang diri.Ada tiga orang anak muda datang bersama Tan.Ertinya Tan masih ada pengikut.Mengikut berita yang lain pula sesudah makan Tan pergi berjumpa Mister Gan.Apakah Gan kena pau?Apa terjadi aku tak tahu.Yang sahih ialah Kung Fu Tan dapat makan percuma.Kalau dia datang sini macam mana Johnny?” Aku bertanya dan meminta arahan.“Layan je… berapa banyak dia nak makan…berapa botol beer dia nak minum… bagi je.”Johnny memberi garis panduan jika Kung Fu Tan datang ke Garuda.Seperti yang dijanjikan selang beberapa hari Kung Fu Tan muncul pada satu malam.Kali ini dia datang berdua.Awalnya aku tidak kenal siapa mereka lalu aku persilakan masuk dan menyediakan satu meja.Dia menolak dan terus berdiri di depan bar.“Hello Tan… how are you?” Johnny menyapa dari belakang bar.“Business okay? Busy?” Tan memandang keliling suasana Garuda yang hampir penuh dengan pelanggan.“Oklaaa… boleh laaa… cari makan.. Tiger ke Bintang?““Tigerlaaa.”Johnny membuka dua botol beer dan menuang ke dalam gelas.Tan dan kawannya mengambil dan menghirup beer.Aku perhatikan sosok Tan ini biasa sahaja.Tingginya lima kaki lebih.Badan tidak sasa, tidak sado tapi perut tidak boroi atau gemuk.Mungkin dalam penjara dia bersenam.Umur mungkin dah menghampiri 40 lebih.Dari cara dia berdiri di tepi bar aku yakin Tan ini sosok bersukan – sukan Kung Fu.“Johnny… where is Carl?” Tan bertanya pada Johnny tentang Carl.“He is in Bali.” Johnny menerangkan yang abangnya Carl kini berada di Bali.Kemudian Tan beredar.Satu pagi seminggu kemudian ketika aku baru selesai membersihkan Garuda, Kung Fu Tan muncul.Dia menolak pintu dan masuk ketika aku sedang menyediakan kopi.“Please sit down… I’ll make you coffee.”Aku mengikut arahan Johnny untuk melayan kepala samseng dari Ipoh ini.“Are you alone?” Tan bertanya.“Yes… kitchen staff and Johnny must be on the way.”Tangan aku menyediakan secawan kopi dan meletakkan ke meja tempat Tan duduk.“Milk and sugar here.” Aku menghantar susu dan gula.Kemudian aku berdiri di tepi bar memerhati ke arah Tan.Sambil menghirup kopi Tan memerhati sekeliling,“Your glass wall.” Tan terhenti.Aku pula menunggu ada apa dengan dinding gelas Restoran Garuda.“With one brick … all over… pecah.” Tan memandang tepat mata aku.Pandangan ganas.Aku mengelak bertentang mata.Aku faham makna kata-kata dari Kung Fu Tan.Sebelum dari pertemuan ini aku pernah terbaca bagaimana sebuah restoran di China Town terpaksa ditutup.Tidak ada apa yang pecah.Tidak ada siapa kena pukul.Tidak ada pergaduhan.Dari laporan akhbar petang Evening Standard aku terbaca bagaimana tiga lelaki yang tidak dikenali masuk ke dalam sebuah restoran Cina di China Town yang belum memulakan perniagaan.Lelaki ini menaburkan najis manusia ke serata dinding restoran.Selesai kerja mereka keluar menghilangkan diri.Aku rasa ini bukan kerja geng Kung Fu Tan.Kes najis di dinding ini berlaku dalam restoran Cina bukan restoran Malaysia atau Indonesia.Samseng Malaysia tak akan kacau atau pau restoran Cina Hong Kong.“Say my hello to Johnny.” Tan angkat punggung membuka pintu dan beredar.Apabila Johnny sampai aku ceritakan apa yang berlaku antara aku dengan Kung Fu Tan.“Dia nak pecahkan dinding restoran…buat kacau betul.” Ini sahaja jawapan Johnny.Minggu itu kami di Garuda tak habis-habis membincangkan hal Kung Fu Tan.Apakah dia betul-betul samseng?Apakah dia lebih hebat dari mafia?Tiga orang pekerja dapur dari Algeria tak faham kenapa kami layan Kung Fu Tan.“Give me money…I’ll fuck him.” Ini komen dari Bobby, anak muda Algeria yang bekerja secara haram di dapur Garuda.Hujung minggu itu Tan datang sekali lagi.Kali ini dengan tiga kawan, anak muda Cina.Mungkin anak muda dari Malaysia yang kini berpayung di bawah Tan.Johnny menyambut.Aku menyediakan meja terbaik.Tanpa melihat menu aku menyediakan makanan terbaik untuk empat kaki busuk ini.Mereka minum Tiger dan Bintang.Aku melayan mereka sama seperti aku melayan pelanggan yang lain.Bezanya aku tahu mereka tidak akan meninggalkan satu sen pun di atas meja untuk duit tip.Kalau dapat terima kasih pun sudah memadai.Selepas makan, aku nampak Tan pergi ke bar dan bercakap dengan Johnny.Kemudian aku nampak Johnny membuka laci duit.Aku tahu Johnny sudah kena pau.Apa yang terjadi malam itu menjadi heboh.Pak Ibrahim tuan empunya restoran pun tahu hal Kung Fu Tan.Aku juga difahamkan beberapa tuan pemilik restoran Malaysia di Soho bertemu dan cuba memikir dan mencari jalan penyelesaian.Hari berjalan.Minggu berganti bulan.Sosok Kung Fu Tan tidak menjelma lagi.Dulu kami para pekerja dan pelayan restoran Malaysia-Indonesia selalu bersembang tentang Kung Fu Tan.Kini semua senyap.Satu petang ketika aku berjalan di Old Compton Street aku terserempak dengan Steven Chen.Aku kenal baik dengan anak muda dari Kuantan ini.Dia selalu datang bersembang filem P Ramlee dan filem hantu di Garuda kerana dia tahu aku belajar filem.Steven ini tukang masak di Malaysian-Singaporean Restaurant di Dorking, luar kota London.Bila dia ada cuti dia akan datang ke Garuda.Gian nak bercakap bahasa Melayu.“Lama tak jumpa.” Kami bersalaman.“Takda cuti.” Steven menjawab,“Eh… you know what happened to Kung Fu Tan?”Aku bertanya kerana aku tahu jaringan bawah tanah Steven ini luas.Pernah satu kali aku ditemubual oleh BBC Radio 4, tentang Soho dan gengster.Aku mendapat beberapa maklumat “bawah tanah” dari Steven.“Kau tak tahu? We sent him off 20 batu di luar London. Dia tak boleh masuk London lagi.”“Really… betul ke?”Aku sebenarnya yakin akan maklumat dari Steven.Kerana ketika aku membuat program temubual dengan radio BBC dulu, Steven ada memberi maklumat “taiko besar”, “Don” atau “Tun” samseng Malaysia berada di Amsterdam.Maka dari maklumat Steven ini aku yakin Kung Fu Tan tidak akan lagi kelihatan mundar-mandir di Soho kerana arahan Tun dari Amsterdam.Maka restoran Malaysia-Indonesia–Singapore di Soho tidak lagi ada gangguan.Epilog:Tahun 2004 di Bangsar Telawi aku terserempak dengan Abang Said.Aku kenal Abang Said dari zaman aku di London.Dia bekerja di Satay House di Edgeware Road, London.Kami bersembang tentang itu dan ini.Dia kini pulang ke Kedah.Sedang bercadang untuk membuka kedai makan.Kemudian aku bertanya tentang si anu dan si anu.Aku bertanya tentang siapa dan di mana.“Apa berita Kung Fu Tan? Pertanyaan pendek.“Dia dah meninggal dunia dua tahun dulu.”“Bergaduh ke?”“Tak, sakit demam biasa.”Maka di sini tamatlah lagenda Kung Fu Tan.


PAS main peranan damaikan hubungan Bersatu, Umno

PAS akan berusaha mendamaikan Bersatu dan Umno atas dasar penyatuan ummah sebagai persediaan menghadapi Pilihan Raya Umum ke-15 (PRU15), kata Timbalan Presiden PAS Tuan Ibrahim Tuan Man.
“Insya Allah (usaha) akan berhasil. Rakyat mahu lihat perkara sama (penyatuan ummah) dan PAS main peranan berusaha mendamaikan kedua-dua pihak bagi penyatuan ummah. Kita perlukan kestabilan politik. Ia hanya boleh dicapai apabila ada elemen muafakat politik,” katanya.
Tuan Ibrahim, yang juga menteri alam sekitar dan air, berkata demikian dalam sidang media selepas mempengerusikan Mesyuarat Jawatankuasa Khas pelaksanaan projek kolam takungan dwifungsi Sungai Klang-Rasau dan Loji Rawatan Air Langat 2 Fasa 2 (LRAL2F2) hari ini.
Beliau mengulas usaha PAS untuk memulihkan hubungan Bersatu dan Umno susulan Umno telah menyatakan pendirian pada Perhimpunan Agong Umno 2020 untuk menolak sebarang kerjasama dengan Bersatu.
Kelmarin, Pengerusi Perikatan Nasional (PN), Muhyiddin Yassin dilaporkan berkata pembentukan agenda penyatuan ummah antara Bersatu, PAS dan Umno tidak mungkin dapat direalisasikan kerana penolakan kerjasama oleh Umno terhadap Bersatu.
Tuan Ibrahim berkata kedua-dua pihak masih mempunyai masa untuk mengadakan perbincangan demi mencapai muafakat politik.
“Kedua-dua pihak perlu duduk bersama (berbincang) sebab ahli Bersatu pun ada dari Umno (sebelum ini). Kita mahu lihat masa depan politik yang lebih baik dalam konteks muafakat politik,” katanya.
Ditanya mengenai pendirian PAS dalam memilih rakan kerjasamanya bagi PRU15, Tuan Ibrahim berkata parti itu tidak seharusnya diberi kata dua kerana PAS berpendirian perlunya wujud penyatuan ummah antara semua parti politik yang mewakili kaum Melayu.
Media sebelum ini melaporkan PAS akan memuktamadkan hala tuju kerjasama politik parti itu dalam masa terdekat.


Adun Galas, isteri positif Covid-19

Ahli Dewan Undangan Negeri (ADUN) Galas Mohd Syahbuddin Hashim mengesahkan dirinya positif Covid-19 selepas melakukan ujian swab, kelmarin.Dalam hantaran di Facebook miliknya hari ini, Mohd Syahbuddin berkata turut disahkan dijangkiti wabak itu adalah isterinya Nor Azila Sidi Ahmad, 40, dan mereka kini menerima rawatan di Hospital Sultan Ismail Petra (HSIP) Kuala Krai.“Dengan penuh dukacita dan hiba, hari ini saya dan isteri disahkan positif Covid-19 dan kepada semua yang ada berhubung rapat dipohon jutaan maaf kerana mungkin menyusahkan tuan dan puan yang terpaksa menjalani swab test dan mungkin terkena jangkitan,” katanya.Beliau turut berkata Gua Musang telah diisytiharkan sebagai zon merah dan meminta semua pihak agar berhati-hati.Semalam, Adun Nenggiri Ab Aziz Yusoff bersama Ketua Pemuda Umno Gua Musang Mohd Azmawi Fikri Abdul Ghani, turut disahkan positif Covid-19.Kedua-duanya kini menerima rawatan serta dikuarantin di HSIP dan berada dalam keadaan stabil.Ab Aziz dan Mohd Azmawi Fikri dalam hantaran di Facebook mereka memohon rakyat di kawasan Parlimen Gua Musang mendoakan mereka selamat.


Tiada cuti untuk penjual basikal terpakai, kelangsungan hidup jadi taruhan

Sudah menjadi rutin Mohd Kamal Jusop berulang-alik dari Hulu Langat ke kawasan besi buruk di sekitar mukim itu untuk mencari basikal yang dibuang orang untuk dibaiki dan dijual semula.
Penjaga kawasan itu mengenalinya dan mereka akan menghubungi Kamal jika ada basikal buruk yang boleh dibelinya dengan harga murah.
Di usia 50-an, Kamal juga kerap meronda kawasan perumahan dan bertanya sendiri kepada pemilik basikal jika mereka mahu menjual basikal yang kelihatan sudah tidak lagi digunakan.
Banyak basikal milik pekerja asing yang tidak lagi digunakan, dikutip lelaki itu.
Setelah beberapa lama, dia membuat rangkaian dengan pekerja warga asing yang akan memaklumkan kepadanya jika ada basikal tidak lagi diingini.
Kamal sudah 12 tahun mengusahakan perniagaan basikal terpakai sejak 2010 untuk menyara keluarganya sebanyak lapan orang.
Sebelum itu, Kamal pernah bekerja dengan kerajaan secara kontrak sebelum membuka pusat latihan dan motivasi di Sungai Gabai, Hulu Langat, Selangor.
Pelbagai pihak datang menggunakan kem itu dan dia dapat menyara hidup dan keluarga dengan mengusahakan pusat latihan tersebut.
Namun setelah dua dekad, perniagaan itu perlahan-lahan merudum.
"Oleh kerana keadaan ekonomi yang tidak memberangsangkan, dan masalah seperti kencing tikus di tapak-tapak kem, banyak pusat latihan gulung tikar," katanya kepada MalaysiaNow.
Katanya, perusahaan pusat latihan dan kem motivasi amat memerlukan perbelanjaan agensi kerajaan yang sering menggunakan fasiliti itu.
Melihat perusahaan pusat latihannya semakin perlahan, dia mula mencari alternatif lain.
Sejak dari itu, basikal terpakai menarik perhatiannya, dan dia mula mencari dan menjual basikal secara dalam talian, sebelum mempunyai bengkel basikal di Hulu Langat.
Katanya, ada juga basikal persendirian yang dihantar terus kepadanya.
Bergantung kepada keadaan basikal, tidak semua basikal diterima oleh Kamal untuk dibaiki dan dijual semua.
"Jika keadaan basikal masih boleh diterima, saya ambil. Jika terlalu banyak kerosakan, kos baikinya tidak berbaloi kerana peralatan basikal agak mahal.
"Kalau basikal itu boleh dijual semula dengan nilai tinggi, saya akan buat full restore," tambahnya.
Katanya, basikal mountain bike merupakan basikal yang paling mendapat permintaan.
Basikal lumba dan BMX mempunyai peminat tertentu.
Dia juga turut menjual basikal terpakai untuk kanak-kanak.
Bergantung kepada musim, basikal kanak-kanak turut mempunyai permintaan tersendiri.
Selain menjual basikal, Mohd Kamal sering menjual di tapak-tapak jualan “car-boot” hampir setiap hujung minggu bagi menampung kos sara hidup.
Antara barangan yang dijual ialah buku, mainan kanak-kanak dan barangan vintaj yang mana dia kumpul atau beli daripada rakan-rakan.
"Di Kota Damansara, car-boot bermula pukul 7 sampai 12 pagi. Saya boleh dapat RM200-RM300 bergantung kepada barangan yang saya dapat. Selepas itu saya akan ke bengkel juga jika ada pelanggan mahu membeli basikal," katanya.
Semua itu dilakukannya tanpa mengenal penat lelah bagi menyara keluarganya.
Bapa kepada enam anak itu berkata, dia hanya mengambil waktu rehat beberapa jam sehari sekiranya mempunyai urusan keluarga.
Kamal mengakui pendapatannya memang sedikit terganggu jika dia mengambil cuti panjang, seperti cuti raya atau balik kampung untuk menguruskan masalah keluarga.
Namun dia bernasib baik kerana isteri masih bekerja sebagai guru.
"Bidang perniagaan ini memang mudah dari segi teori, tapi dari segi praktikalnya bergantung kepada pengurusan masing-masing.
"Tak semestinya naik sahaja, kalau merudum sehingga memakan diri, terpaksa tinggalkan dan cari bidang lain, walaupun keuntungannya menuntut kerajinan diri sendiri," katanya.


Najib tandatangan surat sokongan kerajaan tanggung hutang AS$3 bilion 1MDB, kata Ismee

Mahkamah Tinggi hari ini diberitahu bahawa kerajaan Malaysia akan mengambil tanggungjawab untuk membayar hutang 1Malaysia Development Berhad (1MDB) sejumlah AS$3 bilion, jika syarikat itu gagal berbuat demikian.Bekas pengarah bukan eksekutif 1MDB Ismee Ismail, 57, berkata demikian ketika merujuk kepada surat sokongan kerajaan kepada 1MDB bertarikh 14 Mac 2013 yang ditandatangani Najib Razak selaku menteri kewangan ketika itu.Beliau berkata surat itu menyatakan kerajaan Malaysia telah mengambil maklum bahawa anak syarikat 1MDB, iaitu 1MDB Global Investment Ltd (1MDB GIL) akan menerbitkan bon sebanyak AS$3 bilion yang akan dibayar sepenuhnya pada 2023.“Dokumen (surat) ini menjelaskan, sekiranya peminjam 1MDB GIL tidak dapat membayar atau terdapat kekurangan dalam membayar hutang ini, syarikat 1MDB akan memberikan bantuan kewangan untuk memenuhi tanggungjawab membayar hutang itu.“Selain itu, sekiranya 1MDB gagal untuk membayar hutang berkenaan, maka kerajaan Malaysia akan mengambil tanggungjawab itu untuk membiayai 1MDB untuk membayar hutang ataupun secara langsung membayar hutang itu sehingga selesai.“Dalam erti kata lain, surat sokongan ini adalah seperti sokongan kuat dari kerajaan Malaysia untuk membayar AS$3 bilion bon berserta ‘interest’ yang diwujudkan oleh 1MDB melalui 1MDB GIL,” katanya sambil menambah surat sokongan itu dikeluarkan oleh kerajaan dengan kadar yang sangat cepat.Saksi pendakwaan ke-13 itu berkata demikian pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi bekas perdana menteri itu.Ismee yang membacakan pernyataan saksi setebal 111 muka berkata, kelulusan untuk membuat ‘fundraising’ sebanyak AS$3 bilion telah dicapai pada Resolusi Ahli Lembaga Pengarah (DCR) bertarikh 12 Mac 2013 manakala surat sokongan dikeluarkan pada 14 Mac 2013.Saksi itu berkata, hampir kesemua keputusan yang dicapai oleh 1MDB bagi menjayakan ‘fundraising’ AS$3 bilion itu adalah melalui DCR dan Special Right Redeemable Preference Shareholders Resolution (SRR).“Sepatutnya, sesuatu keputusan yang ingin dicapai boleh dibuat sama ada melalui mesyuarat ahli lembaga pengarah (BOD) atau melalui DCR dan SRR. Bagaimanapun sekiranya sesuatu keputusan diperlukan dengan kadar segera maka lazimnya ia akan dibuat melalui DCR dan SRR.“Saya mengesahkan bahawa, kuasa Najib sebagai perdana menteri, menteri kewangan dan pengerusi penasihat lembaga 1MDB adalah melangkaui BOD 1MBD berdasarkan peruntukan di bawah Artikel 117 Memorandum dan Artikel (M&A) berkaitan urusan kewangan dan pelaburan syarikat yang melibatkan kepentingan negara hendaklah dibuat keputusan oleh PM (Najib),” kata Ismee.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung.


Saksi nafi gelaran Datuk yang diterima berkait kes 1MDB

Seorang saksi dalam perbicaraan kes Najib Razak berkaitan laporan audit 1Malaysia Development Berhad (1MDB) menafikan pingat Panglima Mahkota Wilayah yang membawa gelaran Datuk yang diterimanya tahun lepas adalah kerana beliau mempunyai bukti dalam kes itu.Pengarah Sektor Audit Tadbir Urus Jabatan Audit Negara Nor Salwani Muhammad, 54,  memberitahu Mahkamah Tinggi Kuala Lumpur hari ini bahawa pingat yang diterimanya pada 1 Februari 2020 adalah kerana beliau telah berkhidmat selama 30 tahun di kementerian wilayah persekutuan (KWP).Beliau berkata demikian ketika menjawab soalan peguam Najib, Muhammad Shafee Abdullah, pada perbicaraan kes bekas perdana menteri itu dan bekas ketua pegawai eksekutif 1MDB Arul Kanda Kandasamy, yang berdepan pertuduhan meminda laporan audit 1MDB di hadapan Hakim Mohamed Zaini Mazlan.Nor Salwani pada 2019 menarik perhatian negara apabila mengaku di Mahkamah Tinggi bahawa beliau membuat rakaman audio berdurasi dua jam 45 minit pada mesyuarat 24 Februari 2016 dengan menyorokkan alat rakaman di dalam sebuah kotak pensil.Terdahulu, saksi pendakwaan kelima itu diminta membaca laporan akhbar tempatan bertarikh 1 Februari 2020 bertajuk ‘Tahniah Nor Salwani.’Laporan itu antara lain menyebut pada 2016, Nor Salwani secara rahsia menyimpan satu daripada 60 salinan laporan asal 1MDB selepas diarahkan berbuat demikian kerana hanya salinan yang telah dipinda akan diserahkan kepada Jawatankuasa Kira-Kira Wang Negara (PAC).Laporan itu turut memetik kenyataan Menteri Wilayah Persekutuan Khalid Abdul Samad (ketika itu) yang berkata penganugerahan tersebut juga sebagai manifestasi kementeriannya yang tegas menolak sebarang unsur rasuah dan salah guna kuasa oleh mana-mana pihak.Ketika disoal balas Muhammad Shafee, saksi itu sekali lagi menegaskan gelaran Datuk yang diterima bukanlah kerana menyimpan bukti laporan 1MDB dipinda tetapi kerana pencalonannya telah dihantar oleh Jabatan Audit Negara dan KWP sebelum beliau memberi keterangan di mahkamah.Pada peringkat ini, Mohamed Zaini mencelah dan menasihati Muhammad Shafee agar tidak menyoal terlalu mendalam berhubung isu itu.Menjawab soalan mengenai pandangannya berhubung kenyataan menteri itu dalam laporan akhbar tersebut, Nor Salwani berkata beliau menghormati pandangan Khalid.“Bagaimanapun, apa yang berlaku ialah pencalonan dibuat ketika saya merupakan ketua unit oleh pengurusan tertinggi KWP. Saya juga terlibat dalam penubuhan KWP,” katanya.Nor Salwani berkata beliau tidak sekali-kali berniat untuk “menyorok” atau melakukan sesuatu yang di luar etika atau luar kebiasaan apabila meletakkan perakam ketika mesyuarat itu berlangsung.Muhammad Shafee: Adakah Datuk meminta kebenaran atau memberitahu Ketua Setiausaha Negara (ketika itu) Tan Sri Dr Ali Hamsa dan bekas Ketua Audit Negara Tan Sri Ambrin Buang bahawa kamu hendak merakam percakapan? Ada membuat permohonan?Nor Salwani: Saya berusaha bercakap dengan Puan Saadatul Nafisah Bashir Ahmad, wakil Jabatan Audit Negara, tetapi beliau sibuk bercakap dengan Tan Sri Ambrin. Dalam keadaan tergesa-gesa, saya pun meletakkan alat perakam itu di dalam kotak pensil. Saya tidak sekali-kali berniat untuk “menyorok” atau melakukan sesuatu yang di luar etika atau luar kebiasaan.Terdahulu, Muhammad Shafee memohon agar perbicaraan pada esok dan Rabu ditangguhkan kerana beliau perlu membuat persediaan untuk kes Najib membabitkan SRC International Sdn Bhd di Mahkamah Rayuan.Perbicaraan kes itu ditetapkan hari ini hingga Rabu.Permohonan Muhammad Shafee tidak dibantah oleh pendakwaan yang diketuai bekas hakim Mahkamah Persekutuan Gopal Sri Ram.Mohamed Zaini membenarkan permohonan itu dan menetapkan 11 Ogos untuk menyambung pendengaran dalam kes 1MDB.Najib, 67, yang merupakan ahli Parlimen Pekan, didakwa menggunakan kedudukannya untuk mengarahkan pindaan ke atas laporan akhir audit 1MDB sebelum dibentang kepada PAC bagi mengelak sebarang tindakan diambil terhadap beliau manakala Arul Kanda didakwa bersubahat dengan bekas perdana menteri itu dalam membuat pindaan tersebut bagi melindungi Najib daripada dikenakan tindakan.


Adun Melaka nafi suara dalam audio ‘perbualan bersama PM’

Seorang ahli Umno di Melaka yang merupakan salah seorang dari empat ahli Dewan Undangan Negeri (Adun) yang menarik sokongan terhadap kerajaan negeri baru-baru ini menafikan beliau adalah suara lelaki dalam sebuah perbualan telefon yang kononnya bersama Perdana Menteri Ismail Sabri Yaakob.Klip audio berdurasi tujuh minit yang disebarkan kepada beberapa laman sesawang berita termasuk MalaysiaNow, didakwa merupakan perbualan antara Ismail dan Adun Sungai Udang dari Umno Idris Haron yang merupakan salah seorang yang menarik sokongan terhadap Ketua Menteri Sulaiman Md Ali sehingga menumbangkan kerajaan yang diketuai Umno tersebut sekali gus menyebabkan Dewan Undangan Negeri (DUN) dibubarkan bagi memberi laluan pilihan raya negeri diadakan.MalaysiaNow tidak dapat mengesahkan identiti pihak yang menyebarkan klip audio tersebut.Ketika ditanya sama ada beliau dapat mengesahkan klip tersebut Idris menafikan suara dalam klip itu adalah milik beliau: “Bukan setakat yang saya tahu.”Dalam klip tersebut, suara yang didakwa milik Ismail didengar berkata beliau ditekan untuk menubuhkan kerajaan perpaduan dengan pembangkang di samping merayu Idris mempertimbangkan semula keputusan untuk menarik sokongan terhadap Sulaiman.Sementara itu, suara yang didakwa milik Idris pula berkata tidak akan berganjak daripada keputusan tersebut, mengatakan mustahil untuk beliau bekerja dengan ketua menteri.Suara itu juga turut mendakwa dia memiliki “angka” untuk menubuhkan kerajaan baru dengan sokongan daripada Adun DAP disusuli suara satu lagi menyatakan tidak bersetuju dengan langkah Idris tersebut.“Ye la, tapi dari segi prinsip kita lah, kita tak nak dengan DAP, cuba kau dengan DAP, tak syok juga. Tak kan sanggup kau jadi ketua menteri, DAP dengan kau?” kata suara pemanggil dalam audio tersebut dan menambah beliau menolak cadangan kerajaan perpaduan bersama pembangkang walaupun diberikan tekanan.“Aku tak setuju, aku kata no. Untuk kepentingan Melayu, aku tak kan.”Berhubung perkara tersebut, suara yang didakwa milik Idris itu berkata pendiriannya bekenaan DAP berubah selepas Ismail menandatangani memorandum persefahaman (MoU) bersama pemimpin Pakatan Harapan (PH).Ia merujuk MoU yang termeterai pada 13 September yang ditandatangani oleh Ismail dan pemimpin PH selepas sekitar tiga minggu selepas mengangkat sumpah sebagai perdana menteri disebabkan beberapa gesaan Istana Negara supaya gencatan politik diambil untuk memberi laluan tumpuan diberikan kepada perang melawan Covid-19.Sementara itu, pemanggil tersebut berkata sebuah tawaran dari Sulaiman untuk mengadakan persetujuan keyakinan dan perbekalan ditolak oleh pembangkang di Melaka.Pada 4 Oktober, Idris dan tiga lagi Adun – Nor Azman Hassan dari Umno, Noor Effandi Ahmad (Bersatu) dan Adun bebas Norhizam Hassan Baktee, berkata mereka telah hilang keyakinan terhadap Sulaiman.Ia juga susulan Yang di-Pertua Melaka Mohd Ali Rustam bersetuju dengan permohonan Sulaiman untuk membubarkan DUN bagi memberi laluan kepada pilihan raya negeri.


Kes harian lepasi 3,400 jangkitan, 8 lagi terkorban

3,436 kes baru Covid-19 direkodkan semalam menjadikan jumlah keseluruhan sebanyak 4,940,456 kes.
Sebanyak 4,292 pesakit turut dilaporkan sembuh, menjadikan jumlah keseluruhan kes sembuh sebanyak 4,869,969.
Ketika ini, 33,965 kes aktif direkodkan di mana 32,107 atau 94.5% daripadanya menjalani kuarantin kendiri.
Tiada pesakit di pusat kuarantin sementara 1,766 (5.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 92 kes dan 60 daripadanya memerlukan bantuan alat pernafasan.
Lapan lagi kes kematian dicatatkan menjadikan keseluruhan korban akibat wabak itu sebanyak 36,522 orang.


Apa nasib Khairy selepas tinggalkan kerusi Rembau?

Menteri Kesihatan Khairy Jamaluddin dijangka tidak akan menerima pelawaan untuk bertanding di kerusi Parlimen Seremban memandangkan kawasan itu disifatkan sebagai kubu kuat DAP, kata beberapa penganalisis politik.
Bercakap dengan MalaysiaNow, mereka berkata, walaupun Khairy seorang ahli politik yang sangat popular secara keseluruhan, namun peluang untuk beliau menawan Parlimen Seremban agak sukar memandangkan penyandang kerusi itu ialah Anthony Loke Siew Fook, yang juga seorang ahli politik yang berpengaruh.
James Chin dari University of Tasmania, Australia berkata situasi ini dilihat tidak menyebelahi Khairy dan boleh menyebabkan bekas ketua Pemuda Umno itu tewas sekiranya beliau ingin "mencuba nasib" bertanding di kawasan itu.
"Dia (Khairy) bukan seorang yang bodoh. Dia tahu kemampuan dirinya, dia tidak akan ke Seremban," kata James Chin.
"Semua spekulasi ini hanya sekadar cakap kosong."
Pada 4 Septembar, Khairy  mengesahakan beliau tidak akan mempertahankan kerusi Parlimen Rembau pada Pilihan Raya Umum ke-15 (PRU15) selepas diminta memberi laluan kepada Timbalan Presiden Umno Mohamad Hasan untuk bertanding di kerusi berkenaan.
Susulan ini, Khairy yang menyandang kerusi Parlimen Rembau sejak 2008 mengakui tiada persediaan untuk mencuba nasib di kawasan lain.
Ekoran perkembangan ini, Ketua Pemuda Umno Seremban Zool Amali Hussin mempelawa Khairy untuk bertanding di Parlimen itu meskipun sebelum ini Seremban kerusi tradisi MCA.
Mengulas mengenai peluang Khairy berdepan dengan Loke, penganalisis politik dari UiTM, Mujibu Abd Muis mengimbas kembali kekalahan Chong Sin Woon, calon MCA yang dipertaruhkan untuk melawan Loke pada 2018.
Beliau berkata, walaupun Chong yang fasih berbahasa melayu dan dianggap sebagai calon berkebolehan, dia tetap mengalami kekalahan teruk apabila Loke menerima majoriti 30,694 undi.
"Tetapi kalau Khairy, mungkin peluang 50-50," kata beliau.
"Tetapi Seremban ialah bandar besar dan merupakan kawasan campuran, jadi Loke mempunyai kelebihan sekiranya kita mengambil kira faktor kawasan."
Tambah Mujibu, sekiranya Khairy membuat keputusan untuk bertanding di Seremban, ini akan menjadi kerugian buat negara memandangkan kedua-dua mereka disifatkan sebagai ahli politik berkaliber, namun hanya seorang saja yang boleh menang.
Bagi Ahmad Atory Hussain dari USM, Khairy juga kemungkinan besar tidak akan bertanding di peringkat Dewan Undangan Negeri (DUN) Negeri Sembilan atau dicalonkan sebagai menteri besar kerana peringkat itu dianggap bukan setarafnya.
Katanya, Khairy yang juga bekas menteri belia dan sukan dianggap sebagai seorang yang berkebolehan untuk menjadi perdana menteri pada masa akan datang berikutan tahap pendidikannya yang tinggi dan dikira sebagai seorang intelektual dalam kalangan ahli Umno.
"Untuk jadikan sebagai menteri besar Negeri Sembilan pun dikira bukan tahap dia," katanya.
"Lagipun Khairy sudah menunjukkan prestasi cemerlang di Kementerian Kesihatan, malah dia lebih menyerlah berbanding menteri-menteri lain."
Namun begitu, masa depan Khairy dalam Umno terus menjadi persoalan memandangkan beliau hanya dianggap popular di luar parti dan situasi ini menjadi faktor halangan untuk beliau melangkah ke depan sekiranya terus berada di dalam parti itu.
Menurut Chin, Khairy dianggap sebagai seorang yang tidak cukup nasionalistik, tetapi beliau masih "berguna" untuk meraih undi golongan yang digelar "Melayu liberal".
"Sekiranya beliau tidak berupaya menarik undi golongan ini, ada kemungkinan Umno buang dia," jelas Chin.
“Sekiranya beliau betul-betul berkuasa dan popular (dalam Umno), sudah tentu Tok Mat tidak berupaya ambil alih kerusi Rembau.".
Menurut Atory, langkah menggantikan Khairy dengan Tok Mat memberi isyarat terdapat perkara tersirat oleh pihak-pihak tertentu dalam Umno untuk membunuh karier politik beliau.
Katanya, berkemungkinan daripada sikap iri hati dengan kebolehan Khairy, namun perkara ini bukan satu kejutan apabila ia disifatkan sebagai budaya politik Umno.
"Khairy perlu cari jalan yang lebih selesa dengan rakan yang kuat dalam Umno sebagai payung dan kubu bagi melawan musuh-musuh politiknya," ujarnya.
“Jika tidak, sukar dan mungkin beliau akan berkelana seorang diri."
Atory berkata, antara pilihan bagi Khairy ialah berhijrah ke parti Melayu yang lain seperti Bersatu, PAS, Pejuang mahupun PKR atau Amanah.


Kerajaan mulakan jelajah besar-besaran seluruh negara?

Kerajaan merancang satu jelajah besar-besaran bulan depan dalam apa yang mungkin dilihat sebagai strategi untuk meningkatkan sokongan rakyat terhadap pentadbiran Perdana Menteri Anwar Ibrahim menjelang pilihan raya di enam negeri.
Dinamakan sebagai "Minggu Perpaduan", program yang akan diadakan dari 20 hingga 28 Mei ini akan menyaksikan penganjuran pelbagai acara oleh Kementerian Perpaduan Negara di semua negeri.
Kandungan program atau sama ada pemimpin kerajaan akan ditampilkan masih belum dibutirkan terperinci, tetapi MalaysiaNow dimaklumkan bahawa program itu akan menekankan beberapa frasa slogan kerajaan seperti "madani" dan "rahmah", istilah yang sering diguna pakai dalam ucapan penyiaran awam dan inisiatif kerajaan.
Rancangan Minggu Perpaduan ini mengimbas kembali program yang sama pada akhir tahun 80-an sewaktu pentadbiran Dr Mahathir Mohamad.
Setia Bersama Rakyat atau Semarak, yang dilancarkan hanya beberapa bulan selepas krisis kepimpinan yang memecahbelahkan Umno, dilihat sebagai cara Mahathir untuk meningkatkan sokongan dalam parti Melayu itu susulan penyingkiran beberapa pengkritik diketuai oleh Tengku Razaleigh Hamzah.
Kempen yang turut disertai Anwar secara aktif sebagai menteri pendidikan, dipromosikan dalam bentuk jelajah ke bandar-bandar besar, cenderamata, acara sekolah dan lagu-lagu propaganda terutamanya lagu Setia yang dibawakan oleh artis terkenal ketika itu.
Kerajaan ketika itu menafikan dakwaan pengkritik bahawa kempen Semarak menggunakan jentera kerajaan untuk mempromosikan agenda politik bagi mengukuhkan imej Mahathir yang tercalar susulan perpecahan Umno, tindakan kejam terhadap perbezaan pendapat serta krisis badan kehakiman yang menyaksikan penyingkiran kontroversi hakim kanan.
Kerajaan pada ketika itu mempertahankan program Semarak sebagai cara menyemai semangat patriotisme dan platform pemimpin bertemu rakyat.
Dalam nada yang sama, Kementerian Perpaduan Negara dalam pada itu berkata matlamat Minggu Perpaduan adalah bagi menonjolkan kepentingan patriotisme, menyemai rasa cinta kepada negara dan meraikan kepelbagaian di Malaysia.
Program itu berkemungkinan akan diawasi dengan teliti terhadap implikasi politiknya, ketika Pakatan Harapan (PH) dan Barisan Nasional (BN) bersaing untuk mendapatkan undi Melayu yang akan menentukan masa depan kedua-dua gabungan tersebut di Selangor, Negeri Sembilan, Pulau Pinang, Kedah, Kelantan dan Terengganu.
Anwar dan pemimpin PH menerima kritikan hebat daripada penyokong dan aktivis masyarakat sivil selepas beberapa siri langkah yang bertentangan dengan komitmen perdana menteri untuk melaksanakan pembaharuan institusi.
Langkah itu termasuk beberapa lantikan politik dalam syarikat dan agensi berkaitan kerajaan, dan usaha baru Umno untuk mendapatkan pengampunan diraja bagi bekas pemimpinnya Najib Razak, yang sedang menjalani hukuman penjara kerana rasuah membabitkan ratusan juta ringgit.
Kemarahan semakin memuncak selepas peguam kerajaan diarahkan supaya tidak membantah permohonan presiden Umno dan Timbalan Perdana Menteri Ahmad Zahid Hamidi untuk menangguhkan perbicaraannya.
Zahid yang memainkan peranan penting dalam memastikan Anwar dapat membentuk kerajaan tahun lepas, sedang berusaha untuk menggugurkan 47 pertuduhan yang dikenakan terhadapnya.
Mahkamah Tinggi juga diberitahu bahawa Suruhanjaya Pencegahan Rasuah Malaysia (SPRM) sedang menjalankan "siasatan lanjut" berdasarkan "bukti baru”daripada peguam Zahid.
Beberapa pengkritik memberi amaran kepada Anwar agar tidak tunduk kepada tekanan yang diberikan Umno.
Ini termasuk seorang ahli Parlimen kerajaan yang memberi amaran kepada presiden PKR itu bahawa sebarang usaha untuk membebaskan Najib dan Zahid akan menjadi malapetaka kepada kerajaannya yang baru berusia lima bulan.
Anwar, yang mengambil alih jawatan tertinggi itu diikuti dengan beberapa siri siasatan terhadap musuh politiknya baru-baru ini berkata bersedia menanggung akibat dalam memerangi pemimpin terlibat rasuah yang merancang untuk menggulingkan kerajaannya.
“Kalau nak jatuhkan kerana saya lawan rasuah, silakan, tetapi saya tidak akan bertolak ansur daripada bersihkan negara ini dan selamatkan bangsa kita dan negara kita daripada tindakan orang yang merompak kekayaan negara," katanya tanpa merujuk secara spesifik terhadap mana-mana pihak berhubung perkembangan terkini berkaitan Zahid dan Najib.


Keputusan rayuan Azeez batal tuduhan rasuah, ubah wang haram 21 Mac depan

Keputusan rayuan bekas pengerusi Tabung Haji Abdul Azeez Abdul Rahim untuk membatalkan pertuduhan rasuah dan pengubahan wang haram yang dihadapinya, ditetapkan pada 21 Mac ini.Peguam Amer Hamzah Arshad yang mewakili Azeez, ketika dihubungi pemberita hari ini berkata pihaknya menerima e-mel daripada Mahkamah Rayuan pada 9 Mac lepas bagi memaklumkan tarikh keputusan rayuan itu.Azeez, 55, merayu terhadap keputusan Mahkamah Tinggi pada 12 Mac tahun lepas yang menolak permohonannya untuk membatalkan tiga pertuduhan rasuah dan 10 pertuduhan pengubahan wang haram dihadapinya.Hakim Muhammad Jamil Hussin ketika menolak permohonan itu berkata mahkamah mendapati kesemua pertuduhan itu tidak cacat dan berlandaskan peruntukan undang-undang.Mahkamah Tinggi juga membenarkan permohonan Azeez yang juga ahli Parlimen Baling, untuk menangguhkan perbicaraan kesnya di Mahkamah Sesyen sementara menunggu keputusan rayuan di Mahkamah Rayuan.Azeez menghadapi tiga pertuduhan menerima rasuah berjumlah RM5.2 juta berhubung projek jalan raya di Perak dan Kedah serta 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.Dia dituduh melakukan perbuatan itu di CIMB Bank, Jalan Tun Perak pada 8 Disember 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018, manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018.


Penguatkuasaan subseksyen Sosma dilanjut 5 tahun lagi

Usul lanjutan Subseksyen 4(5) Kesalahan Keselamatan (Langkah-langkah Khas) 2012 (Sosma) (Akta 747) untuk terus berkuat kuasa bagi tempoh lima tahun lagi mulai 31 Julai ini, diluluskan Dewan Rakyat hari ini.
Usul dibawa Menteri Dalam Negeri Hamzah Zainudin itu diluluskan setelah melalui undi belah bahagian yang menyaksikan 111 Ahli Parlimen bersetuju manakala 88 tidak bersetuju dan 21 tidak hadir.
Subseksyen itu antaranya menyebut, seorang pegawai polis yang berpangkat penguasa polis atau berpangkat lebih tinggi daripada penguasa boleh melanjutkan tempoh tahanan untuk tempoh yang tidak lebih daripada 28 hari, bagi maksud penyiasatan.
Pada 23 Mac lepas, usul lanjutan Subseksyen 4(5) akta itu tidak diluluskan ketika dibentang pada Mesyuarat Pertama Penggal Kelima Dewan Rakyat setelah melalui undi belah bahagian yang menyaksikan 85 Ahli Parlimen bersetuju manakala 86 lagi tidak bersetuju.


Sorry.


SPR panjangkan tempoh pengundian selama sejam

Suruhanjaya Pilihan Raya (SPR) memanjangkan tempoh pengundian bagi Pilihan Raya Ke-15 (PRU15) selama sejam berbanding pilihan raya umum sebelum ini iaitu 8 pagi hingga 5 petang.
Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar memaklumkan masa pengundian bagi semenanjung akan bermula 8 pagi hingga 6 petang manakala bagi Sabah dan Sarawak bermula 7.30 pagi hingga 5.30 petang.
"Pemanjangan tempoh masa ini dapat memberi masa yang mencukupi kepada pemilih untuk membuang undi," katanya dalam jawapan bertulis yang disiarkan di laman web Parlimen hari ini.
Beliau menjawab soalan Mukhriz Mahathir (Pejuang-Jerlun) mengenai langkah penambahbaikan SPR untuk memastikan peratusan keluar mengundi yang tinggi serta menjamin ketelusan proses mengundi pada PRU15 dan seterusnya.
Menurutnya SPR turut menambah jumlah pusat mengundi dan saluran sedia ada bagi mengelak  kesesakan di pusat-pusat mengundi, susulan pelaksanaan undi 18 tahun dan pendaftaran pengundi secara automatik.
Beliau berkata langkah penambahbaikan itu dilaksanakan bagi memastikan perjalanan pilihan raya di negara ini lebih efisien, adil dan telus.


Tiada aduan kenaikan harga barang sepanjang 3 musim perayaan lalu, kata menteri

Kerajaan langsung tidak menerima sebarang aduan mengenai kenaikan harga barang atau ketidakberadaan barangan keperluan sepanjang tiga musim perayaan sebelum ini, kata Menteri Perdagangan Dalam Negeri dan Kos Sara Hidup, Salahuddin Ayub.
Bercakap ketika sesi pertanyaan lisan di Dewan Rakyat hari ini, beliau berkata, itu adalah berdasarkan statistik yang diperoleh kementeriannya sepanjang sambutan Krismas, Tahun Baru Cina dan Hari Raya Aidilfitri yang disambut baru-baru ini.
"Skim harga maksimum musim perayaan sebaik saja kita masuk dalam kerajaan, semasa Krismas, Tahun Baru Cina dan terbaru pada Aidilfitri, statistik menunjukkan bahawa 'zero complaint' (tiada aduan)," katanya.
"Tiada aduan langsung tentang kenaikan harga barang dan ketidakberadaan barang-barang keperluan.
"Yang ada cuma isu-isu kecil seperti tidak ada tanda harga dan seumpamanya."
Beliau berkata demikian ketika menjawab soalan yang diajukan Ahli Parlimen Batang Sadong, Rodiyah Sapiee.
Namun begitu, Ahli Parlimen Hulu Terengganu Rosol Wahid dari Perikatan Nasional (PN) membidas jawapan Salahuddin dan menyifatkan pemimpin daripada Amanah itu tidak berpijak di bumi nyata apabila keluhan rakyat membuktikan sebaliknya.
Rosol turut mempersoalkan sama ada kerajaan mampu mengaplikasikan janji Pakatan Harapan (PH) untuk menurunkan harga minyak dan kereta sebelum menjadi kerajaan.
"PM (Perdana Menteri) sebelum jadi PM memberi keyakinan akan turun harga minyak. Formula daripada pakar formula kata akan turun harga kereta,” katanya merujuk kepada Anwar Ibrahim dan Rafizi Ramli.
"Jadi, sejauh manakah pendapat dua ini dapat diaplikasikan dalam kementerian untuk pastikan rakyat di luar sana terutamanya B40 tidak tertekan.”
Salahuddin kemudian mempertahankan jawapannya dengan menyatakan segala data yang diterima itu adalah daripada badan penguat kuasa.
"Takkanlah ketua penguat kuasa berbohong. Tidak mungkin.
"Harga makanan naik, itu mungkin betul.
“Kalau nak kata harga barang asas naik mendadak itu tidak betul kerana itu dikawal kerajaan," tambah Salahuddin yang juga ahli Parlimen Pulai.